title: Sega Mega-CD

text: Sega Mega-CD (, Etelä-Koreassa , Pohjois-Amerikan markkinoilla nimellä "Sega CD") on Sega Mega Driveen liitettävä laajennusosa. Laitteella pystyy toistamaan sekä tavallisia CD-levyjä että erityisesti laitetta varten suunniteltuja peli-CD:itä.


title: Sega Mega-CD

text: Laite sisältää myös laajennussuorittimen ja lisää RAM-muistia. Laitetta voi käyttää Sega 32X-laajennuksen kanssa, jolloin voi pelata jotain kuudesta "Sega Mega-CD 32X" -yhdistelmälle julkaistusta pelistä.


title: Sega Mega-CD

text: Laitetta kehitettiin salassa, edes peliohjelmoijat eivät tienneet mille laitteelle suunnittelivat pelejä, ennen kuin Mega-CD julkistettiin Tokyo Toy Show'ssa. Segan aikomuksena oli kamppailla juuri julkaistun PC Enginen erillisen CD-ROM-aseman kanssa Japanin pelimarkkinoista.


title: Sega Mega-CD

text: Sega Mega-CD:tä ei tarkoitettu Super Famicomin (Super Nintendo Japanin ulkopuolella) haastajaksi. Tämä tiesi Segalle vaikeuksia Japanin ulkopuolisilla markkina-alueilla, sillä siellä PC Engine oli verrattain tuntematon laite ja Mega-CD asettuisi kilpailemaan Nintendon tuotteiden kanssa.


title: Sega Mega-CD

text: Mega-CD julkaistiin Japanissa 1. joulukuuta 1991, Euroopan markkinoille laite ilmestyi vasta huhtikuussa 1993. Laite oli ilmestyessään verrattain kallis eikä myynyt odotetulla tavalla.


title: Sega Mega-CD

text: Sega Mega-CD:n ensimmäinen versio asettui konsolin alle, mutta seuraava versio, "Sega Mega-CD II", oli pienempi ja se liitettiin konsolin sivuun. Teknisesti laite oli hiukan tehokkaampi kuin alkuperäinen Mega Drive, varsinaiset muutokset keskittyivät grafiikan ja äänen ulostuloon.


title: Sega Mega-CD

text: "Sega Mega-CD 32X" -yhdistelmälle julkaistut pelit:


title: Tonnikalat

text: Tonnikalat ("Thunnini") ovat ryhmä makrillien ("Scombridae") heimoon kuuluvia meressä eläviä kalalajeja. Useimmat niistä kuuluvat aitotonnikalojen sukuun ("Thunnus"). Suurin lajeista, varsinainen tonnikala, voi kasvaa yli 4-metriseksi ja painaa lähes 700 kiloa.


title: Tonnikalat

text: Tonnikalat ovat erittäin nopeita uimareita (on mitattu 77 km/h nopeuksia). Useat tonnikalalajit pystyvät ylläpitämään useita asteita korkeampaa ruumiinlämpöä kuin ympäröivän veden lämpötila. Ne voivat kohottaa verensä lämpötilaa meren lämpötilaa korkeammaksi lihastoiminnoilla. Tästä syystä ne voivat elää viileämmissä vesissä ja laajemmilla alueilla. Tonnikalojen lihan väri poikkeaa kalojen yleisestä lihan väristä valkoisesta, väri vaihtelee vaaleanpunaisesta tummanpunaiseen. Tonnikalojen lihaskudos sisältää normaalia suurempia määriä happea sitovia myoglobiini-molekyylejä.


title: Tonnikalat

text: Tonnikalojen kaupallinen merkitys on suuri. Eräitä tonnikalalajeja kuten varsinaista tonnikalaa, sinievätonnikalaa ja isosilmätonnikalaa kalastetaan liikaa. Kalastus on vähentänyt dramaattisesti tonnikalakantoja Atlantilla, Tyynellä valtamerellä ja Välimerellä. Eräät muut tonnikalalajit eivät sen sijaan ole välittömässä vaarassa.


title: Tonnikalat

text: Markkinoille on tulossa enenevässä määrin tonnikalaa, jota on kasvatettu verkkoaltaissa. Tonnikalafarmeilla kasvatetaan varsinaista tonnikalaa ("Thunnus thynnus") Välimeren alueella, Pohjois-Amerikassa ja Japanissa sekä sinievätonnikalaa ("Thunnus maccoyii") Australiassa.


title: Tonnikalat

text: Tonnikalat ovat luonnon ravintoketjussa korkealla tasolla ja niiden elimistöön kertyy sen takia ympäristömyrkkyjä kuten raskasmetalleja. Elohopean pitoisuudet voivat joillakin lajeilla kasvaa varsin suuriksi, kuten varsinaisella tonnikalalla ja valkotonnikalalla. Tämän takia Yhdysvaltain elintarvike- ja lääkevirasto FDA antoi vuonna 2004 ohjeet raskaana olevien ja imettävien naisten ja pikkulasten tonnikalan käytön rajoittamiseksi. Suurin osa purkitetusta tonnikalasta on kuitenkin boniittia, jonka elohopeapitoisuus on pieni.


title: Tonnikalat

text:
Suomessa käytettävä tonnikala on yleensä boniittia ja sitä saa esimerkiksi purkitettuna öljyyn, veteen tai johonkin mausteliemeen säilöttynä.
Tonnikalaa käytetään esimerkiksi pizzoissa, salaateissa ja pastan kanssa sekä sushissa.
Tonnikalaa saa joistain isommista elintarvikeliikkeistä pakasteena ja myös tuoreena kalatiskiltä.Suku "Thunnus" (aitotonnikalat):


title: Aviation Specialties

text: Aviation Specialties on lentoyhtiö, jonka epäillään tuottaneen CIA:lle vankilentokuljetuspalveluita. Yhtiöllä on kahdeksan lentokonetta omistuksessaan:


title: Jokerien SM-liigakausi 2005–2006

text: Jokerien SM-liigakausi 2005–2006 kertoo jääkiekkojoukkue Jokerien menestyksestä SM-liigakaudella 2005–2006. Jokerit oli saavuttanut edellisellä kaudella SM-hopeaa. Kausi 2005–2006 tunnetaan Jokerien historiassa ns. katastrofikautena, sillä joukkue sijoittui runkosarjassa sijalle 11 jääden pudotuspelien ulkopuolelle ensimmäisen kerran sitten kauden 1990–1991.


title: Jokerien SM-liigakausi 2005–2006

text: Ensimmäinen takaisku tapahtui vain päivää ennen sarjan alkua, kun edelliskaudella joukkueessa loistanut yhdysvaltalaismaalivahti Tim Thomas siirtyi NHL:n Boston Bruinsiin. Tarjous tuli Thomasille itselleenkin yllätyksenä, eikä hän ollut enää muutamaan viikkoon miettinyt mahdollista NHL-paikkaa. Thomasilla oli kuitenkin sopimuksessaan pykälä, joka mahdollisti siirron näinkin myöhäisessä vaiheessa. Joukkueen omistaja Hjallis Harkimo otti tapahtuneen omaan piikkiinsä. Ensimmäinen ottelu oli torstaina 15. syyskuuta kotona HIFK:ta vastaan, ja maalissa pelasi A-junioreista edustusjoukkueeseen nostettu Joonas Hallikainen.


title: Jokerien SM-liigakausi 2005–2006

text:
Joukkueen jättänyt Tim Thomas auttoi toimitusjohtaja Matti Virmasta uuden maalivahdin hankkimisessa. Virmasella oli kahdeksan maalivahdin lista, joista hän oli kiinnostunut. Thomas totesi yhdysvaltalaisen Karl Goehringin olevan listan selkeä ykkösnimi.
Urallaan 151 AHL-ottelua pelanneen Goehringin kanssa tehtiin 16. syyskuuta loppukauden mittainen sopimus ja hän myös peri Tim Thomasin pelinumeron 73. Virmasen kahdeksan nimen listaan olisi sisältynyt myös muun muassa latvialaisveteraani Artūrs Irbe.


title: Jokerien SM-liigakausi 2005–2006

text: Jokerien päävalmentajana aloitti useita vuosia seuran kakkosluotsina toiminut Waltteri Immonen. Heikon alkukauden seurauksena Immonen sekä apuvalmentajat Jouko Lukkarila ja Vesa Surenki erotettiin tehtävistään maanantaina 7. marraskuuta 2005. Uudeksi päävalmentajaksi nimettiin loppukauden ajaksi 64-vuotias ruotsalainen Curt Lindström. Lindström tunnetaan parhaiten Suomen jääkiekkomaajoukkueen päävalmentajana vuosilta 1993–1997. Uudeksi apuvalmentajaksi tuli yllättäen Jokerien toimitusjohtaja Matti Virmanen. Samana päivänä joukkueeseen hankittiin uudeksi maalivahdiksi Mikko Rämö kilpailemaan ykkösvahdin paikasta Karl Goehringin kanssa. Hän siirtyi Jokereihin venäläisestä Vitjaz Tšehov -seurasta.7. maaliskuuta 2005 lähtien:


title: Ajax (ohjelmointi)

text: Ajax (akronyymi sanoista Asynchronous JavaScript And XML) on joukko web-sovelluskehityksen tekniikoita, joiden avulla web-sovelluksista voi tehdä vuorovaikutteisempia. Alkuperäisessä merkityksessään AJAX:lla on alun perin viitattu tekniikkaan, jossa verkkosivulla JavaScript:llä asynkronisesti tehtävistä HTTP-pyynnöistä palautetaan XML-merkkausta, mutta nykyään käytetään laajasti yksinkertaisempaa JSON-merkkausta. Nykyisin Ajax-tekniikoilla viitataan yleisesti samankaltaiseen toimintatapaan: Ajaxissa selainohjelma vaihtaa pieniä määriä dataa palvelimen kanssa taustalla niin, ettei koko verkkosivua tarvitse ladata uudelleen joka kerta käyttäjän tehdessä muutoksen . Tekniikan päämääränä on siis lisätä verkkopalvelun vuorovaikutteisuutta, nopeutta ja käytettävyyttä.


title: Ajax (ohjelmointi)

text: Ajax koostuu seuraavien tekniikoiden yhdistelmästä:


title: Ajax (ohjelmointi)

text: Kuten DHTML, LAMP tai SPA, Ajax ei ole itsenäinen teknologia, vaan termi viittaa useiden teknologioiden käyttöön yhdessä.


title: Ajax (ohjelmointi)

text: Ajaxin käyttö vaatii selaimelta tukea XMLHttpRequest DOM-ohjelmointirajapinnalle. Kaikissa yleisimmissä työpöytäselaimissa on olemassa tälle tuki seuraavasti: Huomaa, että tämä on yleinen lista ja yksityiskohtainen tuki riippuu selaimen itsensä tukemista ominaisuuksista.


title: Zeid ibn Husain

text: Prinssi Zeid ibn Husain (28. helmikuuta 1898–18. lokakuuta 1970) oli Irakin kuninkaan Feisal II:n seuraaja, jota ei koskaan kruunattu, koska Feisal II syrjäytettiin vuonna 1958 verisessä vallankaappauksessa, jonka jälkeen maasta tuli tasavalta. Zeidin perhe asui vallankaappauksen aikana Lontoossa, jossa Zeid toimi Irakin suurlähettiläänä.


title: Zeid ibn Husain

text: Zeid syntyi 28. helmikuuta vuonna 1898 Stinian palatsissa Turkissa Husain ibn Alin, Mekan emiirin ja Hijazin kuninkaan poikana. Zeid opiskeli Ghalata Serai collegessa ja Oxfordin yliopistossa.


title: Zeid ibn Husain

text: Marraskuussa vuonna 1933 hän avioitui Fahrelnissa Zeidin kanssa Ateenassa. Heillä oli yksi poika, Raad ibn Zeid. Zeid toimi Irakin suurlähettiläänä Berliinissä ja Ankarassa 1930-luvulla ja Lontoossa 1950-luvulla.


title: Zeid ibn Husain

text: Zeid kuoli 18. lokakuuta vuonna 1970 Pariisissa. Hänet on haudattu kuninkaalliseen mausoleumiin Raghdanin palatsissa Ammanissa Jordaniassa.


title: Pirjo Wilmi-Rokkanen

text: Airi Pirjo Maritta Wilmi-Rokkanen (o.s. Wilmi, ent. Häggman, s. 8. kesäkuuta 1951 Sotkamo) on suomalainen pikajuoksija ja urheiluvaikuttaja, ammatiltaan liikunnanopettaja. Hän valmistui ylioppilaaksi vuonna 1970 ja liikunnanopettajaksi Jyväskylän yliopistosta 1973. Wilmi-Rokkanen hallitsi suomalaista naisten pikajuoksua 1970-luvulla yhdessä Riitta Salinin ja Mona-Lisa Pursiaisen kanssa.


title: Pirjo Wilmi-Rokkanen

text: Wilmi-Rokkanen voitti EM-hopeaa 4 × 400 metrin viestissä Roomassa 1974. 400 metrillä hän oli Montrealin olympialaisissa 1976 neljäs (aika 50,56, häviten pronssimitalin sadasosasekunnilla), EM-kisoissa Prahassa 1978 seitsemäs (52,46) ja Moskovan olympialaisissa 1980 myös seitsemäs (51,35). Pitkässä viestissä hän oli mukana Rooman lisäksi 1969 EM-kisoissa (sijoitus kahdeksas), Münchenin olympialaisissa 1972 (seitsemäs) ja Montrealin olympialaisissa 1976 (kuudes).


title: Pirjo Wilmi-Rokkanen

text: Wilmi-Rokkanen voitti 200 metrillä viisi (1972, 1976–1978 ja 1980) ja 400 metrillä viisi (1972, 1973, 1978–1980) Suomen-mestaruutta. Viestissä hän keräsi neljä mestaruutta. Kaikkiaan viestit ja juniorisarjat mukaan lukien Wilmi-Rokkanen voitti urallaan 51 SM-mitalia.


title: Pirjo Wilmi-Rokkanen

text: Urheilu-uransa jälkeen Wilmi-Rokkanen valittiin ensimmäisenä naisena vuonna 1981 Kansainvälisen olympiakomitean (KOK) jäseneksi. Hän erosi KOK:n jäsenyydestä tammikuussa 1999 laajan lahjusskandaalin yhteydessä, kun The New York Times -lehti oli uutisoinut, että hänen entinen aviomiehensä oli työskennellyt vuoden 2002 talviolympialaisten kisaisännyyden saaneelle Salt Lake Cityn hakukomitealle. Wilmi-Rokkanen itse kiisti tienneensä entisen puolisonsa työsuhteesta tai rikkoneensa KOK:n sääntöjä.


title: Pirjo Wilmi-Rokkanen

text: Urheilu-uran jälkeen pääasiallisena työnään Wilmi-Rokkanen on toiminut vuodesta 1991 alkaen Olarin lukion liikunnan- ja terveystiedon opettajana. Vuonna 2011 hän hankki myös terveystiedon opettajan pätevyyden. Ylipäätään liikunnanopettajana hän on toiminut vuodesta 1974 alkaen. Lisäksi hän on toiminut Espoossa liikunnan ohjaavana opettajana. Pitkän uransa ansiosta hän sai OAJ:n kultaisen ansiomitalin vuonna 2014.


title: Pirjo Wilmi-Rokkanen

text: Seuratasolla Wilmi-Rokkanen edusti Helsingin Kisa-Veikkoja ja Sotkamon Jymyä.


title: Pirkko Helenius

text: Pirkko Kaarina Helenius (s. 7. kesäkuuta 1951 Helsinki) on suomalainen entinen yleisurheilija. Heleniuksen päälajina oli pituushyppy, mutta hän menestyi myös pikajuoksijana ja viisiottelijana.


title: Pirkko Helenius

text: Helenius voitti EM-pronssia pituushypyssä Roomassa 1974. Hänen tuloksensa 659 jäi sentin Tuula Rautasen Suomen ennätyksestä ja oli hänen uransa paras tulos.


title: Pirkko Helenius

text: Pirkko Helenius voitti Suomen mestaruuden pituudessa 1969, 1970, 1974 ja 1977. Viisiottelun mestari hän oli vuosina 1969 ja 1970. 400 metrillä hän voitti hallimestaruuden vuonna 1972.


title: Kanadanpuupiikkisika

text: Kanadanpuupiikkisika eli urso ("Erethizon dorsatum") on puupiikkisikojen heimoon kuuluva jyrsijälaji.


title: Kanadanpuupiikkisika

text: Kanadanpuupiikkisika on väritykseltään tummanruskea. Sillä on pieni pää, lyhyet jalat ja lyhyt, paksu häntä. Sen piikit poikkeavat varsinaisten piikkisikojen piikeistä. Noin 3 cm pitkät piikit ovat piilossa eläimen pitkän karkean turkin seassa. Piikit ovat kiinnittyneet urson ihoon hyvin heikosti, joten hyökkääjä saa usein suuhunsa pelkkiä karvoja ja piikkejä. Kipua lisäävät piikkien päiden pienet väkäset. Kanadanpuupiikisialla on jaloissaan isot kynnet ja karvattomat anturat helpottamassa oksiin tarttumista.


title: Kanadanpuupiikkisika

text: Kanadanpuupiikkisikaa tavataan Kanadan ja Yhdysvaltain pohjois- ja länsiosien metsissä. Se voi myös elää pensasmailla tai aavikoilla niinkin etelässä kuin pohjoisessa Meksikossa.


title: Kanadanpuupiikkisika

text: Kanadanpuupiikkisika syö talvella männynneulasia, lehtiä ja puunkuorta. Erityisesti se pitää punakuusesta ja sokerivaahterasta. Kesäisin se syö ruohoa, juuria, marjoja ja kukkia metsän pohjalta.


title: Kanadanpuupiikkisika

text: Kanadanpuupiikkisika on yöeläin. Päivisin se yleensä nukkuu puissa sinne tekemässään pesässä. Kanadanpuupiikkisika naaras saa keväällä yhdestä kahteen poikasta. Sen kantoaika on noin 210 vuorokautta. Sen luontaisia vihollisia ovat näätäeläimet, ahmat ja kojootit.


title: Enguerrand de Marigny

text: Enguerrand de Marigny (noin 1275 – 30. huhtikuuta 1315) oli ranskalainen kamariherra ja kuningas Filip IV Kauniin ministeri.


title: Enguerrand de Marigny

text: De Marigny syntyi Lyons-la-Forêt’ssa Normandiassa vaatimattomaan vapaaherralliseen perheeseen, joka käytti nimeä Le Portier. De Marigny -nimen suku otti käyttönsä vastä noin vuonna 1200, kun Hugues Le Portier avioitui Mahout de Marignyn kanssa. Enguerrand avioitui kummityttärensä Jeanne de Saint-Martin’n kanssa.


title: Enguerrand de Marigny

text: Enguerrand astui Hugues de Bouvillen palvelukseen kamariherrana ja myöhemmin kuningas Filip IV Kauniin palvelukseen hoviherrana ja sihteerinä. Sittemmin hän oli kiinnitettynä Navarran kuningattaren Johanna I:n, Filip IV:n puolison, palvelukseen. Kuningatar toteutti toiveensa hänen välityksellään. Vuonna 1298 hän sai huolehdittavakseen Issoudun linnan.


title: Enguerrand de Marigny

text:
Pierre Floten ja Hugues de Bouvillen Mons-en-Pévèlen taistelussa tapahtuneiden kuolemien jälkeen de Marigny nimitettiin vuonna 1304 Filip IV Kauniin ylihoviherraksi ja ministerin päälliköksi. Vuonna 1306 hänet lähetettiin johtamaan Normandian verotusta. Hän sai palveluksistaan lukuisia lahjoja ja palkkaa Filip IV Kauniilta, mutta hän myös sai eläkettä Englannin kuninkaalta Edvard II:lta.
Kun valta siirtyi kuningas Ludvig X Itsepäiselle, uuden kuninkaan setä Valois’n kreivi Kaarle käytti tilaisuutta hyväkseen ja hyökkäsi voimakkaasti de Marignytä vastaan. Kaarle Valois peri voiton taistelussa ja intensiivisen toimien tarkkailun jälkeen de Marigny tuomittiin muun muassa kavalluksesta, rahan arvon huonontamisesta, kuninkaallisten metsien hakkauttamisesta, kirkon varojen kavaltamisesta ja myös noituudesta. De Marigny tuomittiin epäilyttävien olosuhteiden hallitsemassa oikeudenkäynnissä ja hänet hirtettiin 1315.


title: Enguerrand de Marigny

text: Maurice Druon kertoo kirjassaan "Kuristettu kuningatar", että Marignya vastaan todistivat kummallisen näköiset syrjäkaupungilta haetut ihmiset – jotka olivat vilpittömän hämmästyneitä siitä, että kun he olivat hankkineet tuomion Marignylle todistamalla hänen syyllistyneen noituuteen ja paholaisenpalvontaan, niin heidät itsensä tuomittiinkin roviolle.


title: Enguerrand de Marigny

text: Marignyn ruumis, tai mitä siitä oli jäljellä, riippui kahden vuoden ajan julkisesti nähtävänä, kunnes vuonna 1317 pidettiin uusi oikeudenkäynti, jossa hänet todettiin syyttömäksi.


title: Enguerrand de Marigny

text: De Marigny haudattiin Chartreux’n kirkkoon, kunnes hänet myöhemmin siirrettiin Écouisäin luostariin, jonka hän oli perustanut.


title: Enguerrand de Marigny

text: De Marigny sai veljilleen erinomaisen tärkeitä ja tuottoisia piispanvirkoja. Philippesta tuli ensiksi Cambrain piispa vuonna 1301 ja Sens’n arkkipiispa 1309 ja Jeanista Senlins’n piispa ja myöhemmin vuonna 1312 Beauvais’n piispa ja sittemmin Rouenin arkkipiispa sekä kuningas Filip VI:n kansleri. Muista sukulaisista esimerkiksi Nicolas de Frauvillestä tuli kuninkaan rippi-isä ja kardinaali.


title: Treeball

text: Treeball on viisihenkinen vaihtoehtoista englanninkielistä rockia soittava yhtye, jonka keulahahmona toimii tuottaja ja Radio Helsingin toimittaja Nick Triani yhdessä myös soolouralla kunnostautuneen Astrid Swanin kanssa.


title: Treeball

text: Orkesterin perustivat Nick Triani (soittanut aiemmin mm. Supermodel-yhtyeessä) ja Janne Lehtinen (tunnetaan myös Mummypowder-orkesterista sekä Astrid Swanin soolokokoonpanosta) vuonna 2000 Helsingissä ja se on tähän mennessä julkaissut kolme albumia, jotka huolimatta maltillisesta myynnistään ovat olleet arvostelumenestyksiä ja saavuttaneet orkesterille kulttimaineen niin kotimaisissa kuin paikoin ulkomaisissakin alternative rock -piireissä.


title: Treeball

text: Vuonna 2004 orkesteri teki kiertueen Kanadassa sikäläisen Aaron Booth -nimisen sooloartistin kanssa. Treeball ja Booth julkaisivat split-EP:n "Intercontinental Pop Exchange No. 4" kanadalaisella Endearing Records -levymerkillä.


title: Treeball

text: Orkesterin muut nykyiset jäsenet ovat Michael McDonald (Montevideo) sekä Aleksi Mänttäri (Jonna Tervomaa, The Krispies).


title: Folkpunk

text: Folkpunk on musiikkigenre, jossa yhdistyvät folk- ja punk-musiikki. Tyylilaji liittää yhteen folk-musiikista vaikutteensa saaneet soinnutukset sekä punk-musiikille tyypillisen nopeuden ja asenteen. Folkpunkin sanoitukset viittaavat usein perinteisen folkmusiikin tapaan työväen solidaarisuuteen ja modernin kapitalismin ja teollistumisen vastustamiseen. Yhtyeet ja niiden sanoitukset edustavatkin usein äärivasemmistoa tai anarkismia. Folkpunk sisältää folkille ominaisia soittimia, kuten viulua, banjoa tai mandoliinia. Soittimia lukuun ottamatta musiikki ei välttämättä lainkaan muistuta perinteistä folkia. Kappaleet soitetaan usein akustisena.


title: Folkpunk

text: Kuuluisimmat folkpunk-yhtyeet ovat usein peräisin Floridasta tai Georgiasta, Yhdysvalloista, jonne musiikin lajin harrastus on keskittynyt. Suosittuja folkpunk-yhtyeitä ovat muun muassa Flogging Molly, Dropkick Murphys, Against Me!, This Bike Is A Pipe Bomb, Defiance, Ohio, Ghost Mice, Spoonboy


title: Inkeri Anttila

text: Sylvi Inkeri Anttila (o.s. Metsämies; 29. marraskuuta 1916 Viipuri – 6. heinäkuuta 2013 Helsinki) oli suomalainen oikeustieteilijä, jolla on ollut merkittävä rooli Suomen vankeinhoitojärjestelmän kehittämisessä. Hänen tutkimuksillaan kriminologian ja kriminaalipolitiikan alalta on ollut myös kansainvälistä merkitystä. Hän ei uskonut, että rikollisuutta voidaan lopettaa mutta kriminaalipolitiikan keinoin voitaisiin vaikuttaa rikollisuuden laatuun ja määrään.


title: Inkeri Anttila

text: Anttila väitteli vuonna 1946 loukatun suostumusta koskevalla väitöskirjalla oikeustieteen tohtoriksi. Hän on ensimmäinen oikeustieteen tohtoriksi väitellyt nainen Suomessa. Anttila on kertonut ryhtyneensä juristiksi ilahduttaakseen isäänsä, joka myös oli juristi. Hänen ajatuksissaan oli ollut myös laulajan tai pianistin ura.


title: Inkeri Anttila

text: Anttila oli Helsingin yliopiston rikosoikeuden professori 1961–1980, oikeuspoliittisen tutkimuslaitoksen johtaja 1974–1979 ja Liinamaan virkamieshallituksen oikeusministeri 13.6.1975–30.11.1975. Hän oli Helsingin kaupunginvaltuuston jäsen 1973–1976. Hän oli ensimmäinen nainen oikeustieteen professorina ja ensimmäinen nainen oikeusministerinä. Hän oli merkittävin uudenlaisen kriminaalipolitiikan kehittäjä: seuraamusten tuli olla rationaalisia, humaaneja ja hyvinvointivaltion arvoille rakentuvia. Linjaukset perustuivat Anttilan kokoamaan tutkimustietoon. Rikosten torjunnassa alettiin käyttää sosiaali- ja yhteiskuntapolitiikan keinoja, mutta myös konkreettisia toimia rikosksentekomahdollisuuksien sääntelemiseksi. Helsingin kaupunginvaltuustossa Anttila edusti Liberaalista Kansanpuoluetta.


title: Inkeri Anttila

text: Anttila oli Helsingin, Turun ja Uppsalan yliopistojen kunniatohtori. Lisäksi hän on saanut lukuisia tunnustuspalkintoja tieteellisistä ansioistaan, muun muassa Euroopan Kriminologiyhdistyksen elämäntyöpalkinnon vuonna 2011. Monet hänen saavutuksistaan perustuivat hänen henkilökohtaisiin ominaisuuksiinsa, kuten terävään älykkyyteen, ilmaisun kirkkauteen ja valloittavan seuraihmisen sosiaalisuuteen.


title: Inkeri Anttila

text: Anttilan puoliso vuodesta 1934 oli keuhkosairauksien erikoislääkäri Sulo Valter Anttila (1909–2001). Perheeseen syntyi kolme lasta.


title: Kattosortuma

text: Kattosortuma on suunnittelematon katon kantavien rakenteiden tai katemateriaalin pettäminen. Se saattaa esiintyä pienellä alueella painumana ja murtumana, josta vesi pääsee sisätiloihin, tai laajojen alueiden putoamisena sisätiloihin. Usein välittömänä syynä on runsas lumi, jota ei ole poistettu. Todellisena syynä on yleensä joko suunnittelu- tai toteutusvirhe.


title: Kattosortuma

text: Sortumiset eivät välttämättä johdu virheellisestä suunnittelusta tai suunnittelemattomasta kiinteistön käytöstä, vaan siitä, että vesimäärä tai vettynyt lumimäärä on erityisen suuri.


title: Kattosortuma

text: Kattosortumia tapahtui peräkkäin Suomessa useita huhtikuussa 2006. Syiksi on epäilty riittämätöntä mitoitusta, joissain ostospaikoissa liian matalaa palkkia. Myös liimapalkkien murtumia esiintyy julkisissa rakennuksissa. Monissa tapauksissa kattorakenteiden vauriot huomataan jo ennen katon romahtamista.


title: Kattosortuma

text: Sisäasiainministeriö on velvoittanut palo- ja pelastuslaitokset tarkkailemaan lumisia kattoja, mitkä saattavat rasittua vettyneen lumen painosta liikaa. Rakennuslaissa vastuu siirtyy rakennuttajalle. Vastuuta on myös suunnittelijalla. Rakennusalan kilpailun uskotaan vaikuttavan siihen, ettei kaikkia varmistuksia rakenteisiin välttämättä tehdä.


title: Kattosortuma

text: Onnettomuustutkintakeskus tutkii Pihtiputaan, Laukaan, Karjaan, Keiteleen, Haapajärven, Jyväskylän ja Vetelin katto- ja rakennevauriot. Ympäristöministeriön rakennusneuvoksen ja sisäasiainministeriön pelastusosaston apulaispäällikön mukaan lujuuslaskelmiin luotetaan liiaksi.


title: Markku Tuokko

text: Markku Martti Tuokko (24. kesäkuuta 1951 Nurmo – 20. helmikuuta 2015 Lohja) oli suomalainen kiekonheittäjä ja kuulantyöntäjä.


title: Markku Tuokko

text: Tuokko voitti EM-hopeaa kiekonheitossa Prahassa 1978 tuloksella 64,90. Moskovan olympialaisissa 1980 hän oli yhdeksäs; Montrealissa 1976 hän ei selvinnyt karsinnoista. EM-hallikisoissa Wienissä 1979 Tuokko oli kuulantyönnössä neljäs.


title: Markku Tuokko

text: Kiekon Suomen mestaruuden Markku Tuokko voitti viisi kertaa (1977 ja 1979–1982). Hän heitti kiekossa ennätyksensä 68,12 Fresnossa 5. toukokuuta 1979. Se säilyi Suomen ennätyksenä aina vuoteen 2001, jolloin Timo Tompuri heitti 69,62. Kuulantyönnössä Tuokon paras tulos oli 18. elokuuta 1979 työnnetty 20,03.


title: Markku Tuokko

text: Tuokko jäi kiinni dopingin käytöstä Eurooppa-cupin yhteydessä 1977. Samoissa kisoissa kärähtivät myös Asko Pesonen ja Seppo Hovinen. He saivat IAAF:lta elinikäisen kilpailukiellon, mutta SUL:n anomuksesta kilpailukielto päättyi 13.8.1978.


title: Markku Tuokko

text: Seuratasolla Tuokko edusti Lohjan Urheilijoita, Tampereen Pyrintöä ja Kangasalan Kisaa.


title: Elintasosairaus

text: Elintasosairaudet ovat sairauksia, joita esiintyy erityisesti korkean elintason maissa. Elintasosairauksien yleisyyteen vaikuttavat tällaisissa maissa noudatettavat elintavat. Korkean elintason maissa varakkailla henkilöillä on kuitenkin parempi terveys ja varakkaat henkilöt siis kärsivät elintasosairauksista vähemmän, vaikka heillä on muita korkeampi elintaso.


title: Elintasosairaus

text: Yleisimpiä elintasosairauksiin luettavia sairauksia ovat muun muassa sydänsairaudet, liikalihavuus, kakkostyypin diabetes, metabolinen oireyhtymä, Crohnin tauti, verenpainetauti, allergiat, kihti, osteoporoosi, aivohalvaus, syöpä, syömishäiriöt ja maksakirroosi. Toisinaan myös masennus luetaan elintasosairauksiin, mutta on todettu että masennusta esiintyy kuitenkin piilevänä kehittyvissäkin maissa.


title: Elintasosairaus

text: vaikka tartuntataudit ovat kehitysmaissakin suurin ongelma, elintasosairaudet lisääntyvät länsimaisen elämäntyylin ja ravintotottumusten saadessa suosiota.


title: Elintasosairaus

text: Elintasosairauksien tärkeimpiin syihin kuuluvat:


title: Monté

text: Monté (suom. raviratsastus) on ravikilpailumuoto, jossa ohjastaja istuu kärryjen sijaan satulassa hevosen selässä. Laji on kotoisin Ranskasta, jossa se on hyvin arvostettu raviurheilun muoto. Suomessa ensimmäinen virallinen monté-lähtö ajettiin vuonna 1979 Vermossa. Montén SM-kilpailuissa (lämminveriset) on 12 osakilpailua.


title: Monté

text: Useimmat suomalaiset montéohjastajat ovat naisia, koska he ovat tavallisesti miehiä kevyempiä. Lähdöissä hevosen selässä on oltava painoa satula mukaan lukien vähintään 52 kiloa. Ohjastajalla on oltava c-ajolupakortti, jonka voi suorittaa aikaisintaan 16-vuotiaana. Aikaisemmin oikeaoppisessa montéistunnassa ohjastaja seisoi jalustimilla jalat suorina tai kevensi. Nykyisin Suomessakin suositaan Ranskasta lähtenyttä montéistuntaa, jossa ohjastaja käyttää hyvin lyhyitä jalustimia laukkakilpailuista tutun jockeyistunnan tapaan. Ohjastajalla tulee olla hyvä kunto ja tasapaino, jotta hän ei häiritse hevosen juoksua. Ohjastajan jalkalihasten on myös oltava erittäin vahvat, jotta hän jaksaa pysyä pitkän matkan kevyessä istunnassa.


title: Monté

text: Montéssa sallitaan samat kuolaimet kuin normaaleissa ravilähdöissäkin ja lisäksi olympia-, kanki- ja pelhamkuolaimet. Kielletyt ja tarkkailtavat varusteet ovat samat kuin muissakin ravilähdöissä. Ohjina voidaan käyttää ratsastusohjia tai montéohjia, joissa on lenkit helpottamaan hevosen hallintaa. Montéssa käytetään kevyitä monté- tai laukkasatuloita, joissa on myös helpompi istua jockeyistunnassa kuin esimerkiksi yleissatulassa. Ajovitsa saa olla korkeintaan 75 cm pitkä, eikä ohjastaja saa käyttää kannuksia. Lisäksi ratsukolla on oltava yllään omat ajovärinsä, aivan kuten muissakin ravilähdöissä.


title: Monté

text: Ranska on tunnettu ravimaa, jossa noin 25-30 % ravilähdöistä on montélähtöjä.


title: Monté

text: Montéssa kilpaillaan yleensä lämminveriravureilla, erityisesti kookkailla ranskanravureilla. Suomessa myös suomenhevoset ovat suosittuja montéhevosia, ja montélähtöjä järjestetään myös poniraveissa.


title: Hasan ibn Talal

text: Prinssi Hasan ibn Talal (, s. 20. marraskuuta 1947 Amman, Jordania) on kuningas Talalin poika ja Husseinin veli ja Abdullah II:n setä. Hän oli Jordanian kruununprinssi vuosina 1965–1999.


title: Hasan ibn Talal

text: Husseinin vanhin poika Abdullah nousi kruununprinssiksi vuonna 1999 korvaten setänsä Hasanin. Päätös ei ollut välttämättä suosittu, koska Abdullahin äiti, Antoinette Avril Gardiner (Muna al-Hussein) oli englantilaissyntyinen. Monet pitivät ihmisläheisen naisen poikaa sopimattomana hašimidien valtaistuimelle, jonka lasketaan periytyvän suoraan Muhammadista (kuningas Abdullahin väitetään olevan hänen jälkeläisensä 43. polvessa).


title: Hasan ibn Talal

text: Vuonna 1968 Hasan nai pakistanilaissyntyisen Sarvath Ikramullahin. He tapasivat Oxfordin yliopistossa.


title: Hasan ibn Talal

text: Hasan on koulutettu Ammanissa ja Britanniassa. Englannissa Hasan oli Summerfieldsin koulussa ja Harrow collegessa ja Oxfordin yliopistossa. Hän puhuu sujuvasti arabiaa, englantia, ranskaa ja saksaa. Hän opiskelee turkkia ja espanjaa. Hasan suoritti yliopisto-opintonsa hepreaksi.


title: Hasan ibn Talal

text: Prinssi Hassan ibn Talal on kiinnostunut ympäristöasioista ja on muun muassa toiminut Rooman Klubin puheenjohtajana. Vuoden 2008 alussa hän sai juutalaisen Abraham Geiger -palkinnon työstään globaalin kestävän kehityksen ja uskontojen välisen dialogin ylläpitämisestä.


title: Prestige Records

text: Prestige Records on Bob Weinstockin vuonna 1949 perustama levy-yhtiö, jonka alkuperäinen nimi oli New Jazz, joka vaihdettiin Prestige Recordsiksi jo vuonna 1950. Levy-yhtiö keskittyi jazz-musiikin julkaisemiseen ja sille ovat levyttäneet monet merkittävät muusikot, kuten Miles Davis, John Coltrane, Sonny Rollins ja Thelonious Monk. Levy-yhtiössä työskenteli 1950- ja 60-luvuilla ääniteknikko Rudy Van Gelder ja monien levyjen tuottajana toimi Ira Gitler. Vuonna 1971 levymerkin osti Fantasy Records, joka on uudelleenjulkaissut monia Prestigen levyjä "Original Jazz Classics" -sarjassaan.


title: Przewalskinhevonen

text: Przewalskinhevonen eli aasianvillihevonen eli mongolianvillihevonen ("Equus ferus przewalskii") on mongolialainen hevonen, joka juontaa juurensa esihistorialliselta ajalta. Przewalskinhevonen on maailman ainoa jäljellä oleva kesyhevosista polveutumaton villihevonen; se on aina elänyt villinä luonnossa Mongolian aroilla, eikä se siis polveudu villiintyneistä kesyhevosista kuten esimerkiksi Pohjois-Amerikan ja Australian luonnossa elävät hevoset. Przewalskinhevonen nimettiin sen vuonna 1881 ensimmäisenä kuvanneen Nikolai Prževalskin, venäläisen kenraalin, löytöretkeilijän ja luonnontieteilijän mukaan. Hän löysi pienen lauman näitä hevosia Gobin aavikon vuoristosta.


title: Przewalskinhevonen

text: Nykytutkimus määrittelee przewalskinhevosen muuten sukupuuttoon kuolleen villihevosen ("Equus ferus") alalajiksi "Equus ferus przewalskii". Laji poikkeaa kromosomiluvultaan kesyhevosesta: kesyhevosilla kromosomeja on 64, kun taas przewalskeilla 66. Mitokondrion DNA-tutkimukset ovat osoittaneet, että przewalskinhevonen ei ole nykyisten kesyhevosten edeltäjä ja se poikkeaa myös ulkonäöltään monin tavoin kesyhevosen roduista. Przewalskinhevonen ja kesyhevonen ovat kuitenkin hyvin läheistä sukua keskenään ja niillä on vain pieniä geneettisiä eroja.


title: Przewalskinhevonen

text: Przewalskinhevonen on yleensä säkäkorkeudeltaan noin 120–140 cm ja väriltään hallakko. Sen jaloissa on usein seepraraidat ja selässä siima. Przewalskinhevonen on vahvarakenteinen, selkä on lyhyt ja säkä lähes olematon. Pää ja kaviot ovat suuret ja tumma harja sojottaa pystyssä. Harjan jouhet vaihtuvat joka vuosi keväällä. Kesyhevosroduista norjalainen vuonohevonen muistuttaa eniten przewalskinhevosta.


title: Przewalskinhevonen

text: Przewalskinhevosta ei ole koskaan kesytetty ratsuksi eikä muutenkaan. Se on luonteeltaan erilainen kuin kesyhevonen, eikä sen kesyttäminen käyttöeläimeksi onnistu. Eläintarhojenkin przewalskinhevoset ovat selkeästi villieläimiä.


title: Przewalskinhevonen

text: Esihistoriallisella ajalla villihevosia kuvattiin luolamaalauksissa esimerkiksi Italiassa, Espanjassa ja Ranskassa, mutta näissä piirroksissa kuvatut hevoset ovat saattaneet esittää myös villihevosen toista nykyisin sukupuuttoon kuollutta alalajia tarpaania ("Equus ferus gmelini"). Vielä 1700-luvulla przewalskinhevosta tavattiin Venäjän aroilta Kazakstaniin, Mongoliaan ja Pohjois-Kiinaan ulottuneella alueella. Luonnonvarainen kanta romahti nopeasti ja viimeinen villi kanta 1900-luvun puolivälissä asutti aluetta Lounais-Mongoliassa ja Kiinan Gansun, Xinjiangin ja Sisä-Mongolian alueita. Viimeiset villihevoset havaittiin vuonna 1969 Mongolian Gobin autiomaassa Tachiin Shaar Nuruusta pohjoiseen. Villien kantojen hävittyä laji säilyi vain tarhaolosuhteissa.


title: Przewalskinhevonen

text: Przewalskinhevosia pidetään ja kasvatetaan lähinnä eläintarhoissa. Esimerkiksi suomalaisessa Korkeasaaren eläintarhassa on przewalskinhevosia. Niitä on takaisinistutettu luontoon sekä Mongoliaan että aivan uusille alueille, kuten Ranskaan, Uzbekistaniin, Unkariin ja Tšernobylin ydinvoimalaonnettomuuden takia autioituneen Prypjatin kaupungin lähistölle Ukrainaan.


title: Przewalskinhevonen

text: 1960-luvulta vuoteen 1996 saakka IUCN luokitteli przewalskinhevosen luonnosta hävinneeksi lajiksi. Sittemmin uhanalaisuusluokitusta muutettiin äärimmäisen uhanalaiseksi lajiksi, koska vähintään yhden yksilön uskottiin selvinneen luonnossa. Nykyisin przewalskinhevonen määritellään erittäin uhanalaiseksi ja vuonna 2014 vankeudessa ja vapaudessa eli yhteensä 1 988 przewalskinhevosta.


title: Frank Moberg

text: Frank Moberg (s. 27. maaliskuuta 1940 Turku) on suomalainen jääkiekkovaikuttaja. Hänet yhdistetään Idrottsföreningen Kamraterna i Helsingforsiin siinä määrin, että hän on saanut lempinimen "Mr. IFK". Moberg istuu HIFK:n liigayhdistyksen hallituksessa, joka omistaa enemmistön HIFK-Hockeyn osakkeista. Kiekkouran ohella hän on työskennellyt pitkään perheyrityksessä.


title: Frank Moberg

text: Moberg toimi HIFK:ssa rahastonhoitajana vuodet 1968–1976. Seuran puheenjohtajana hän palveli vuosina 1976-1990. Seuran toimitusjohtajana hän työskenteli vuodet 1987–2001.


title: Frank Moberg

text: A-maajoukkueessa Moberg toimi kolmeen eri otteeseen joukkueenjohtajana 1974–1975, 1977–1980 ja 1988–1989.


title: Frank Moberg

text: SM-liigassa Moberg on ollut taustahahmona sen alusta saakka. Vuodet 1975–1991 hän oli SM-liigan liittohallituksen jäsen ja vuodesta 1992 Moberg on ollut liigan johtoportaassa. Moberg oli myös NHL-seura Quebec Nordiquesin palkkalistoilla kykyjenetsijänä kaudet 1989–1993. Suomen Jääkiekkomuseo aateloi Mobergin vuonna 2000 Suomen Jääkiekkoleijonaksi numerolla 125.


title: Frank Moberg

text: Marraskuussa 2006 Moberg ilmoitti asettautuvansa Ruotsalaisen kansanpuolueen sitoutumattomaksi ehdokkaaksi kevään 2007 eduskuntavaaleihin.


title: Frank Moberg

text: Moberg tuli aikanaan tunnetuksi Hotelli Hesperian yökerhosta. Jääkiekkoilija Toni Mäkiaho on hänen vävynsä.


title: Terttu Arajärvi

text: Terttu Marjatta Arajärvi (o.s. Hanhilammi; 2. kesäkuuta 1922 Hausjärvi – 22. tammikuuta 2014 Helsinki) oli suomalainen lastentautien erikoislääkäri, professori, lastenpsykiatrian kehittäjä ja Suomen tunnetuimpia lastenpsykiatreja.


title: Terttu Arajärvi

text: Arajärvi syntyi opettajaperheeseen, hänen vanhempansa olivat opettaja Ilmari Aleksi Hanhilammi ja Impi Hellen Bergman. Arajärvi aloitti kansakoulun viisivuotiaana Perniössä, jossa hän kävi myös keskikoulun. Lukion Arajärvi suoritti Turussa, hän tuli ylioppilaaksi Turun suomalaisesta yhteiskoulusta 1940. Sotien aikana Arajärvi toimi lääkintälottana.


title: Terttu Arajärvi

text: Arajärvi valmistui lääketieteen lisensiaatiksi 1948, lääketieteen ja kirurgian tohtoriksi Arajärvi väitteli Helsingin yliopistossa 1953. Lastentauteihin Arajärvi erikoistui 1957, lastenpsykiatriaan 1960 ja nuorisopsykiatriaan 1979. Hän oli perustamassa Lastenpsykiatrian tutkimussäätiötä vuonna 1984 ja toimi Lastenlinnan sairaalan johtavana lääkärinä 1973–1985 ja Helsingin yliopiston lastenpsykiatrian ensimmäisenä professorina 1974–1987.


title: Terttu Arajärvi

text: Terttu Arajärvi avioitui varatuomari Tauno Ilkka Yrjänä Arajärven (1920–2003) kanssa vuonna 1947. Heidän neljästä lapsestaan vanhin on oikeustieteen tohtori Pentti Arajärvi, presidentti Tarja Halosen puoliso.


title: Ismo Toukonen

text: Ismo Tenho Tapio Toukonen (s. 25. huhtikuuta 1954 Hollola) on suomalainen entinen este- ja kestävyysjuoksija.


title: Ismo Toukonen

text: Toukonen voitti EM-pronssia 3 000 metrin esteissä Prahassa 1978 ennätysajallaan 8.18,29. Toukonen on ajallaan kaikkien aikojen kolmanneksi nopein suomalainen estejuoksija Tapio Kantasen ja Jukka Keskisalon jälkeen . Aika oli vuoden 1978 maailmantilaston neljänneksi nopein . 10 000 metrillä Toukonen juoksi Kouvolassa vuonna 1982 ajan 28.35,61 .


title: Ismo Toukonen

text: Toukonen voitti Suomen mestaruuden 3 000 metrin esteissä vuosina 1978 ja 1983 sekä 10 000 metrin juoksussa vuonna 1985 . Hän osallistui myös maastojuoksun MM-kisoihin vuonna 1976 .


title: Ismo Toukonen

text: Seuratasolla Toukonen edusti Lahden Ahkeraa.


title: Jorma Salmi

text: Jorma Pertti Salmi (6. toukokuuta 1933 Kotka – 24. toukokuuta 2016 Seattle) oli suomalainen jääkiekkohyökkääjä. Hän oli ensimmäinen suomalainen jääkiekkoilija, joka pelasi Ruotsissa, ja ensimmäinen suomalainen ammattilaisjääkiekkoilija.


title: Jorma Salmi

text: Salmi tuli SM-sarjaan hieman erikoista tietä, sillä hän lähti vuonna 1953 Englantiin ensimmäisenä suomalaisena ammattikiekkoilijana ja pääsi mukaan ammattilaisjoukkue Nottingham Panthersiin. Hän pelasi Englannissa yhteensä kaksi kautta Nottinghamissa, Brightonissa ja Southamptonissa.


title: Jorma Salmi

text: Vuonna 1955 Salmi siirtyi Englannista Ilvekseen. Hän pelasi viisi kautta Ilveksessä ja voitti kolme Suomen mestaruutta ennen siirtymistään HIFK:hon, jossa pelasi kauden. Vuonna 1961 Salmesta tuli ensimmäinen suomalaiskiekkoilija Ruotsissa. Neljän kauden aikana Salmi pelasi pääsarjassa AIK:ssa ja Västra Frölundassa, jossa voitti mestaruudenkin, sekä I divisioonassa Sundbybergs IK:ssa. Suomessa Salmi pelasi ennen lopettamistaan vielä kauden 1965–1966 HJK:ssa. Salmi pelasi yhteensä sata SM-sarjan ottelua tehoin 98+66.


title: Jorma Salmi

text: Suomen jääkiekkomaajoukkueessa Salmi pelasi 48 ottelussa, joissa teki pisteet 17+13. Hän edusti Suomea kolmissa MM-kilpailuissa ja talviolympialaisissa Squaw Valleyssa.


title: Jorma Salmi

text: Salmi toimi valmentajana muun muassa Töölön Vesassa 1966–1967 ja Jokereissa 1967–1968.


title: Jorma Salmi

text: Salmi asui Yhdysvaltojen Seattlessa vuodesta 1968, mutta vietti vuosittain pari kuukautta Suomessa. Hän työskenteli Yhdysvalloissa Finnairin palveluksessa myyntitehtävissä. Vancouverin olympialaisissa Salmi työskenteli vapaaehtoisena Suomen joukkueen apuna.


title: Daniel Craig

text: Daniel Wroughton Craig (s. 2. maaliskuuta 1968 Chester, Englanti) on brittiläinen näyttelijä. Hänet tunnetaan muun muassa James Bond -elokuvien päähahmona. Craig on näytellyt niin elokuvissa kuin teatterissakin.


title: Daniel Craig

text: Daniel Craig valittiin Pierce Brosnanin seuraajaksi James Bondin rooliin vuonna 2005. Bond-elokuva "Casino Royale" tuli ensi-iltaan marraskuussa 2006. Craig on Roger Mooren jälkeen toinen englantilainen näyttelijä, joka esittää James Bondia. Craigin toinen Bond-elokuva, "007 Quantum of Solace", sai ensi-iltansa marraskuussa 2008 ja kolmas, "007 Skyfall", lokakuussa 2012. Marraskuussa 2015 ensi-iltansa sai Craigin neljäs Bond-elokuva "007 Spectre".


title: Daniel Craig

text: Kuten Bondia aiemmin vuosina 1986–1994 näytellyt Timothy Dalton, Craig toi Bondin rooliin vakavuutta ja syvyyttä. Huumori jäi vähemmälle toiminnan lisääntyessä ja Bondin esiintyessä haavoittuvampana. Craigia ja Daltonia yhdistää lisäksi lordi Asrielin rooli: kumpikin on esittänyt Philip Pullmanin "Universumien tomu" -trilogian hahmoa, Craig vuoden 2007 elokuvaproduktiossa "Kultainen kompassi" ja Dalton Royal National Theatren näytelmäsovituksessa vuonna 2003.


title: Daniel Craig

text: "Casino Royale" on tähän asti parhaiten menestynyt Bond-elokuva. Elokuvan ensi-iltaa edeltäneiden kritiikkivyöryjen laannuttua ne ovat muuttuneet kehuiksi. Osa kansainvälisestä lehdistöstä pitää Craigia jopa parhaana Bondina. Miehen toinenkin Bond-tähditys "007 Quantum of Solace" menestyi ja paikoin jopa rikkoi "Casino Royalen" saavuttamia ennätyksiä. "007 Skyfall" tuotti lipputuloillaan yli miljardi dollaria ja on yksi eniten tuottaneista elokuvista.


title: Daniel Craig

text: Daniel Craigin ilmoitettiin tehneen sopimuksen seuraavasta neljästä Bondista lokakuussa 2007. Craig kuitenkin ilmoitti pian, ettei väite pidä paikkaansa ja että hänellä on sopimus vain seuraavasta Bondista. Craig kertoi aiemmin, ettei aio näytellä viidessä James Bond -elokuvassa, mutta on sittemmin muuttanut lausuntojaan ja kertonut haluavansa esittää kuuluisaa agenttia niin pitkään kuin mahdollista. "007 Skyfall" -elokuvan jälkeen on todettu, että Craigilla on sopimus esittää Bondia vielä kahdesti. Vuonna 2015 näyttelijä on kuitenkin todennut toivovansa "007 Spectren" jäävän hänen viimeiseksi Bond-elokuvakseen.


title: Daniel Craig

text: Daniel Craig on parhaiten palkattu Bond-näyttelijä kautta aikojen.


title: Daniel Craig

text: Daniel Craig esiintyi Bondina myös kesäolympialaisten 2012 avajaisissa.


title: Daniel Craig

text: Craig oli naimisissa näyttelijä Fiona Loudonin kanssa ja parilla on yksi lapsi, vuonna 1992 syntynyt Ella. Kesäkuussa 2011 Craig avioitui näyttelijä Rachel Weiszin kanssa, ja he saivat tyttären elokuussa 2018.


title: Daniel Craig

text: Craig on näyttelijä Mark Strongin esikoispojan kummisetä.


title: Timothy Dalton

text: Timothy Peter Dalton (s. 21. maaliskuuta 1946 Colwyn Bay, Wales, Britannia) on brittiläinen näyttelijä. Hänet tunnetaan parhaiten James Bondin roolista, jota hän esitti Bond-elokuvissa "007 vaaran vyöhykkeellä" ("The Living Daylights", 1987) ja "007 ja lupa tappaa" ("Licence to Kill", 1989).


title: Timothy Dalton

text: Dalton on näytellyt myös teatterissa ja on Royal Shakespeare Companyn jäsen.


title: Timothy Dalton

text: Daltonia oli pyydetty näyttelemään James Bondia jo heti Sean Conneryn vetäytymisen jälkeen. Tällöin hän olisi tehnyt Bond-debyyttinsä jo 23-vuotiaana elokuvassa "Hänen majesteettinsa salaisessa palveluksessa" (1969). Nuori näyttelijä kuitenkin kieltäytyi ikäänsä vedoten ja rooli meni lopulta George Lazenbylle. Daltonin James Bondin on nähty olevan lähellä Ian Flemingin kirjojen agenttisankaria. Toisaalta etenkin Roger Mooren esittämän Bondin kannattajat eivät omaksuneet Daltonin tapaa esittää brittiagenttia.


title: Timothy Dalton

text: "007 vaaran vyöhykkeellä" taloudellinen menestys oli samassa linjassa aiempiin Bond-elokuviin nähden ja se tuotti yli 191 miljoonaa dollaria 40 miljoonan dollarin budjetilla. Dalton ansaitsi elokuvasta "007 vaaran vyöhykkeellä" kolme miljoonaa dollaria.


title: Timothy Dalton

text: Daltonin toisen elokuvan, "007 ja lupa tappaa", menestys jäi hieman vaatimattomammaksi 156 miljoonan tuloksella. Dalton ansaitsi elokuvasta viisi miljoonaa dollaria. Heikompaan menestykseen vaikutti elokuvien "Batman" sekä "Indiana Jones ja viimeinen ristiretki" ilmestyminen samaan aikaan "007 ja lupa tappaa" -elokuvan kanssa. Elokuvan englanninkielinen nimi aiheutti ongelmia Yhdysvalloissa, jossa sitä ei täydellisesti ymmärretty. Elokuvan nimeksi ehdotettiinkin aikoinaan ”"007 – License Revoked"”.


title: Timothy Dalton

text: Timothy Daltonin kolmas James Bond -elokuva jätettiin kokonaan tekemättä tuotanto-, sopimus- ja talousongelmien vuoksi. Omien sanojensa mukaan Dalton oli väsynyt usean vuoden sopimuskiistoihin ja toisaalta hänen edellisestä Bondistaan oli kulunut jo liikaa aikaa. Virallisesti Dalton irtautui Bond-roolistaan vuonna 1994 ja "007 ja kultainen silmä" suunniteltiin uudelleen Pierce Brosnanille.


title: Pentti Matikainen

text: Pentti Teuvo Pellervo Matikainen (s. 5. lokakuuta 1950 Pielisensuu) on suomalainen jääkiekkovalmentaja ja entinen jääkiekkoilija. Matikainen oli Suomen päävalmentaja jääkiekkomaajoukkueen voittaessa ensimmäisen kerran mitalin olympialaisissa ja MM-kisoissa. Matikaisen tavaramerkkejä ovat hänen viiksensä, takatukkansa ja purukumin jauhaminen.


title: Pentti Matikainen

text: Matikainen tunnetaan paremmin valmentajana, mutta hän on pelannut SM-sarjassa ja -liigan runkosarjassa SaiPassa ja JoKP:issa 47 ottelua, joissa teki pisteet 10+6. Kumpaakin joukkuetta hän edusti myös I-divisioonassa. Lisäksi Matikainen ehti edustaa I-divisioonassa Mikkelin Jukureita. Matikainen lopetti pelaajauransa 1981.


title: Pentti Matikainen

text: Valmentajana Matikainen aloitti syksyllä 1981 SaiPassa. Hän valmensi SaiPaa kahden ja Kärppiä neljän kauden verran ennen siirtymistään A-maajoukkueen päävalmentajaksi. Matikainen valmensi maajoukkueen ohella HIFK:ta kaudet 1987–1990. Suomi voitti Matikaisen valmennusaikana hopeaa Calgaryn olympialaisista ja vuoden 1992 MM-kilpailuista ja oli kolmas vuoden 1991 Kanada Cupissa. Nämä olivat ensimmäiset mitalit maajoukkueen historiassa. Matikainen sai potkut vuoden 1993 MM-kisojen seitsemännen sijan jälkeen. Sijoitus oli Suomen huonoin sitten vuoden 1983. Matikainen valmensi Suomen jääkiekkomaajoukkuetta 186 ottelussa. Matikaisen korvasi maajoukkueen päävalmentajana Curt Lindström. Saatuaan maajoukkueesta potkut Matikainen valmensi vuoden verran HPK:ta, Lukkoa ja Saksan pääsarjan Frankfurt Lionsia. Matikainen toimi HIFK:n toimitusjohtajana vuodesta 2001 helmikuuhun 2008.


title: Pentti Matikainen

text:
Matikainen toimi Porin Ässien pelaajakoordinaattorina vuoden 2008 loppuun asti.
Matikainen aloitti työt Joensuun Jokipoikien hallituksen puheenjohtajana vuonna 2011.


title: Pentti Matikainen

text: Elokuun lopussa 2016 Matikainen valittiin Lahden Pelicans Oy:n hallituksen puheenjohtajaksi.


title: Minervanpöllö

text: Minervanpöllö ("Athene noctua") on minervanpöllöihin ("Athene") kuuluva lintu, joka on saanut suomenkielisen nimensä roomalaisten viisauden ja sodankäynnin jumalattarelta, kreikkalaista Athenea vastaavalta Minervalta.


title: Minervanpöllö

text: Minervanpöllöllä on suuri pää, pitkät jalat ja keltaiset silmät. Sen pituus on 21–27 cm, siipien kärkiväli noin 60 cm ja paino 140–200 g. Naaras on selvästi koirasta suurempi. Laji on usein aktiivinen myös päivällä, ja se liikkuu paljon maassa. Lentää tikkamaisesti syvään aaltoillen, ja lennossa havaitaan leveät ja pyöreäpäiset siivet. Laulu on matalahko, loppua kohden nouseva vihellys. Muita ääniä ovat äkäinen varoittelu ”kii-kii-kii…” sekä kimeä ”kiio”.


title: Minervanpöllö

text: Lajista tunnetaan noin 13 alalajia, joista Euroopassa esiintyvä "vidalii" on tummin, ja Lähi-idässä pesivä "lilith" vaalein.


title: Minervanpöllö

text: Minervanpöllö saalistaa pikkujyrsijöitä ja -lintuja, mutta lähes puolet sen ruokavaliosta koostuu hyönteisistä, etenkin kovakuoriaisista. Hyönteisiä se saalistaa erikoiseen tapaansa maassa pomppien.


title: Minervanpöllö

text: Minervanpöllö elää metsissä, viljelysmailla, ruohomailla ja puoliaavikoilla.


title: Minervanpöllö

text: Minervanpöllöä tavataan Espanjasta Venäjälle ulottuvalla alueella, Lähi-idässä, Keski-Aasiassa Kiinaa, Koreaa ja Mongoliaa myöten sekä Pohjois-Afrikassa. Maailman populaatio on kooltaan ainakin ½–1 miljoonaa yksilöä. Euroopassa arvioidaan pesivän 216 000–330 000 paria. Laji pesii yleisenä Englannissa, jonne se istutettiin 1800–luvulla. Suomessa minervanpöllö on havaittu rariteettikomitean hyväksymästi kahdesti, 15. syyskuuta 1901 Muuramessa ja 26. toukokuuta 1983 Siikajoella.


title: Minervanpöllö

text: Minervanpöllö tekee puun- tai kivenkoloon pesän, johon se munii 3–6 munaa. Naaras hautoo munia 28–29 päivää. Kuoriutumisen jälkeen poikaset pysyvät pesässä ruokittavina n. 25 vuorokautta. Minervanpöllö on yksiavioinen.


title: Ginger Fish

text: Ginger Fish (oik. Kenneth Franklin Robert Wilson, jonka muutti myöhemmin Kenny Wilsoniksi, s. 28. syyskuuta 1966, Framingham, Massachusetts, Yhdysvallat) on yhdysvaltalainen rumpali, joka soitti Marilyn Manson -yhtyeessä vuosina 1995-2011. Hän on soittanut useissa lasvegaslaisissa underground-yhtyeissä ja myös Paul Ankan sekä Barry Manilow'n kanssa. Pseudonyymi Ginger Fish tulee tanssija Ginger Rogersista ja sarjamurhaaja Albert Fishistä. Fish on soittanut Marilyn Mansonissa vuodesta 1995, jolloin hän tuli Sara Lee Lucasin tilalle. Vuonna 2011 Wilson ilmoitti jättävänsä Marilyn Mansonin. Ginger Fish toimii nykyään yhtyeen Rob Zombie rumpalina.


title: Ginger Fish

text: Fish on joutunut usein muun bändin ja itsensä takia onnettomuuksiin ja loukkaantumisiin. "Mechanical Animals" -kiertueella häneltä murtui lapaluu ja käsi, kun yhtye rikkoi lavan konsertin lopuksi, mutta hän soitti kiertueen loppuun yksikätisenä. Chris Vrenna oli Fishin sijalla tilapäisesti vuonna 2005, kun Fish kärsi päävammasta eikä pystynyt lähtemään kiertueelle. Fish loukkaantui 2004 Viva Comet Awards -palkintojenjakotilaisuudessa, kun hän kaatui lavan ja takahuoneen välissä olevaan kuiluun kappaleen "Personal Jesus" esityksen jälkeen.


title: Ginger Fish

text: Fish seurusteli näyttelijä Alyson Hanniganin kanssa 1999–2000, mutta lopetti suhteen, koska Hanniganilla oli salasuhde nykyisen aviomiehensä kanssa.


title: Kleombrotos I

text: Kleombrotos I (, kuoli 371 eaa.) oli Spartan kuningas 380 eaa. – 371 eaa. Vuonna 380 eaa. hän seurasi veljeään Agisipolis I:a valtaistuimella. Hänen aikaisemmasta elämästään ei tiedetä mitään. Vuonna 371 eaa. hän johti Spartan ja sen liittolaisten armeijaa Thebaa vastaan. Kleombrotos kuoli Leuktran taistelussa, jossa Epameinondaan johtamat thebalaiset kukistivat spartalaiset. Taistelussa kuoli yhteensä 700 spartalaista.


title: Tarmo Uusivirta

text: Tarmo Tapani Uusivirta (5. helmikuuta 1957 Säynätsalo – 13. joulukuuta 1999 Jyväskylä) oli suomalainen nyrkkeilijä.


title: Tarmo Uusivirta

text: Amatööriurallaan Uusivirta saavutti kaksi MM-hopeaa keskisarjassa (75 kg) vuosina 1978 ja 1982. Vuonna 1979 hän voitti EM-kultaa. Pohjoismaiden mestaruuden hän voitti vuosina 1978 ja 1982 sekä Suomen mestaruuden viidesti (1977–1979, 1981, 1982). Hän osallistui myös Moskovan olympialaisiin 1980, mutta karsiutui silmäkulmavamman seurauksena toisella kierroksella ottelussa Puolan Jerzy Rybickiä vastaan. Yhteensä hän otteli amatööriuransa aikana 171 ottelua, joista voitti 150.


title: Tarmo Uusivirta

text: Uusivirta aloitti nyrkkeilyn ammattilaisuransa vuonna 1982. Ammattilaisura alkoi hyvin Uusivirran voittaessa neljä ensimmäistä otteluaan. Vuosina 1983–1984 hän kärsi kolme tappiota, mutta tämän jälkeen ura kääntyi parempaan suuntaan. 23. maaliskuuta 1986 hän taisteli tasapelin alankomaalaista hallitsevaa Euroopan mestaria Alex Blanchardia vastaan. Uusivirta jatkoi hyviä otteita voittaen tulevan Euroopan mestarin James Cookin ja taisteli jälleen tasapelin 12. joulukuuta 1988 Euroopan mestaria Alex Blachardia vastaan, mutta maaliskuussa 1989 hän ei astunut kehään ottelussa Yhdysvaltojen Vincent Boulwarea vastaan. Uusivirta lopetti nyrkkeilyn tähän puoleksitoista vuodeksi. Uusivirta sanoikin parissakin haastattelussa, että nyt sai riittää – hän sammuttaisi tulipaloja lopun ikäänsä eli aikoi vakavissaan palata alkuperäiseen siviiliammattiinsa palomieheksi.


title: Tarmo Uusivirta

text: Uusi manageri Simo Rantalainen sai palautettua Uusivirran motivaation. Ensimmäisessä ottelussaan 20. elokuuta 1990 hän tyrmäsi Yhdysvaltojen William Claytonin ensimmäisessä erässä. Vuonna 1991 järjestettiin EM-ottelu Uusivirran ja hänen kerran voittamansa James Cookin välillä. Uusivirta joutui luovuttamaan ottelun seitsemännessä erässä. Tämän jälkeen hän otteli enää kerran, kunnes lopetti uransa vuonna 1992. Hänen ammattilaisuransa saldo oli 31 ottelua, joista hän voitti 24 ja kolme päättyi ratkaisemattomaan.


title: Tarmo Uusivirta

text: Uransa jälkeen Uusivirta pysytteli nyrkkeilyn parissa. Hän oli kuitenkin katkeroitunut ja mainitsi haastattelussa, että jos saisi päättää uudelleen, ei hän ryhtyisi enää ammattinyrkkeilijäksi. Hän teki itsemurhan 42-vuotiaana.


title: Tarmo Uusivirta

text: Alkuperäiseltä siviiliammatiltaan Uusivirta oli palomies. Hänen lempinimensä oli Tare.


title: Tarmo Uusivirta

text: Arto Halosen elokuva "Ringside" (1992) on dramatisoitu dokumentti nyrkkeilijä Tarmo Uusivirrasta.


title: Tarmo Uusivirta

text: Simo Rantalainen kirjoitti nyrkkeilijä Uusivirrasta Tare – mestarinyrkkeilijän muotokuva -nimisen kirjan, joka julkaistiin helmikuussa 2017.


title: Rozen Maiden

text:
Rozen Maiden () on PEACH-PIT-nimisen dōjin-ryhmän tekemä manga, ja siihen perustuva anime. Japanissa sarja kulkee myös lisänimellä Bara otome (薔薇乙女). Anime koostuu kahdesta 12-jaksoisesta kaudesta, joista ensimmäinen esitettiin lokakuusta 2004 joulukuuhun 2004 asti, ja toinen kausi lokakuusta 2005 tammikuuhun 2006 asti.
Mangaa on julkaistu Comic BIRZ -lehdessä syyskuusta 2002 lähtien, josta se on kerätty kirjoihin, joita on julkaistu kahdeksan kappaletta. Antiikkisten nukkejen taistelusta kertova konsepti on kerännyt vähitellen suosiota. Mangan julkaiseminen loppui kesäkuussa 2007.


title: Rozen Maiden

text:
PEACH-PITin tuotanto on yleisesti ottaen sisällöltään vertauskuvallista. Hahmojen persoonallisuus on tärkeää, eivätkä heidän tuotoksensa luotakaan hahmojen ulkonäköön suosion tavoittelussa; hahmojen mentaliteetti taas on kuvattu hyvin pikkutarkasti. Tämä on jonkin verran poikkeuksellista viime vuosina julkaistujen teosten keskuudessa. Lisäksi sarjan sisällä oleva tv-sarja, "Etsivä Kunkun", antaa muuten vakavalle sarjalle ripauksen huumoria.
Rozen Maidenin ensimmäinen tuotantokausi alkaa, kun melko tavallinen, helposti ärsyyntyvä hikikomori-teinipoika Jun Sakurada internet-tilauksiensa lomassa tulee laittaneeksi nimensä tilauslomakkeeseen, jossa häntä pyydetään osallistumaan johonkin mystiseen. Sen johdosta hän huomaakin huoneensa lattialla pienen matkalaukun, jonka sisältä hän löytää pientä tyttöä muistuttavan nuken. Nuken mukana tulee vanhanaikaisten lelujen vieteriavain, jolla Jun käynnistää nuken. Nukke herääkin henkiin, ja kertoo nimensä olevan Shinku. Shinku on yksi Rozen Maiden -nukeista, joiden kohtalona on osallistua "Alice-peliin" ja taistella toisiaan vastaan, kunnes vain yksi on jäljellä. Tästä nukesta tulee ”Alice”, täydellinen tyttö, ja hän saa tavata nukkejen valmistajan, mystisen ”isän”.


title: Rozen Maiden

text: Viides Rozen Maiden -nukke, joka kuitenkin esitellään ensimmäisenä. Jun tilasi hänet sattumanvaraisesti netistä, mutta Shinku kohtelee Junia kuin palvelijaansa. Vaikka hän onkin pieni kooltaan, on Shinkulla tarpeeksi voimia kurittamaan Junia aina, kun tämä käyttäytyy sopimattomasti. Jun on Shinkun medium. Shinku rakastaa teetä ja tv-ohjelman etsivä Kunkunia. Hän tahtoo Aliceksi, muttei pidä Alice-pelin menetelmästä. Shinkun keinotekoisen hengen nimi on Holie. Shinku käyttää aseenaan ruusun terälehtiä. Nimi ”Shinku” tarkoittaa puhdasta rubiinia.


title: Rozen Maiden

text: Rozen Maidenin kuudes nukke, joka esitellään toisena. Hänen omistajansa Tomoe sai hänet salaperäisen puhelun kautta. Hän on nukeista ehkä lapsellisin ja paikoittain itsekäs. Hänen lempiruokansa ovat ”unyu” (mansikka-daifuku) ja Norin ”kukkajauhelihapihvit”. Hänen nimensä tarkoittaa pientä mansikkaa. Hinaichigon omistaja on aluksi Tomoe, mutta hän häviää Alice-pelin Shinkulle. Shinku ei kuitenkaan vie Hinaichigon Rosa Mysticaa, vaan tekee Hinaichigosta palvelijansa. Hinaichigon hengen nimi on Berry Bell.


title: Rozen Maiden

text: Ensimmäinen Rozen Maidenin nukeista, joka esitellään kolmantena. Hän on hylätty projekti, joten hänen ruumiinsa ei ole täydellinen, vaan hänen keskivartalonsa puutuu. Rozen Maiden Träumendissa hän saa oman mediumin, tytön nimeltä Megu. ”Suigintō” tarkoittaa elohopealamppua. Hänen henkensä nimi on Meimei. Selässään hänellä on siivet, jotka voivat myös ottaa lohikäärmeen muodon. Suigintō käyttää myös miekkaa aseenaan.


title: Rozen Maiden

text: Rozen Maidenin kolmas nukke, Sōseisekin kaksoissisar. Suiseiseki on huomionkipeä ja välillä töykeä, mutta sisimmässään välittävä. Hän nimittelee Junia eri haukkumasanoilla, kuten ”pätkä” ja ”rillipää”. Suiseiseki päättää lauseensa tarpeettoman usein sanaan ”desu”, mikä on muodostunut internet-ilmiöksi. Hänen nimensä tarkoittaa jadekiveä. Animessa Suiseiseki ei halua tulla Aliceksi, jos se tarkoittaa sitä, että hänen täytyisi ottaa myös Sōseisekin Rosa Mystica. Suiseiseki sanoo rakastavansa ”Isää”, mutta myös yhtä paljon Sōseisekiä. Suiseisekin hengen nimi on Sui Dream. Hän käyttää aseenaan maagista puutarhurin kastelukannua, jolla voi hoitaa ihmisten sielunpuita.


title: Rozen Maiden

text: Rozen Maidenin neljäs nukke, Suiseisekin kaksoissisar. Hän on sekä Suiseisekiä että muitakin nukkeja maskuliinisempi. Mangassa hän aikoo voittaa Alice-pelin siitä huolimatta että Suiseiseki yrittää pysäyttää hänet, kun hän näkee "isän" kärsimässä siitä ettei Alice ole vieläkään syntynyt. Sōseisekin hengen nimi on Lempicka. ”Sōseiseki” tarkoittaa lapislatsulitähteä. Hän käyttää aseenaan maagisia puutarhurin saksia, joilla voi hoitaa ihmisten sielunpuita. Sōseisekin oikea silmä on vihreä ja vasen punainen, kun taas Suiseisekillä ne ovat toisinpäin.


title: Rozen Maiden

text: Toinen Rozen Maiden -nukeista. Hän esiintyy animessa vasta toisella kaudella. Kanaria on hieman lapsellinen ja kilpailee Hinaichigon kanssa paljon. Animessa hän yrittää miltei koko ajan päästä sisälle Junin taloon, mutta useimmiten epäonnistuu. Kanaria kuvittelee olevansa viisain ja paras Rozen Maiden -nukeista. Hän käyttää viulua aseenaan. Hänen henkensä nimi on Pizzicato. Hän myös tykkää makeista paistetuista kananmunista.


title: Rozen Maiden

text: Nukke, joka esittäytyy seitsemäntenä sisarena animen toisella kaudella. Esiintyy ainoastaan animessa. Barasuishō ei ole oikeasti Rozen Maiden -nukke, vaikka hän näin väittääkin. Hän muistuttaa paljon Kirakishōta, mutta erona on, että Barasuishōn vasemman silmän päällä on ruusu, vaikka hänellä on oikea silmä sen alla. Kirakishōlla kasvaa oikea ruusu oikean silmän tilalla. Koska Barasuishō ei ole Rozen Maiden -nukke, ei hänellä ole myöskään keinotekoista henkeä.


title: Rozen Maiden

text: Oikea seitsemäs Rozen Maiden -nukeista, joka esiintyy mangassa ja todella lyhyesti Träumendin viimeisessä jaksossa. Kirakishōlla ei ollut alun perin fyysistä kehoa, mutta hän otti sen myöhemmin Hina-ichigolta. Hän kutsuu muita Rozen Maideneita kohteliaasti ”isosiskoiksi”,mutta taistelee heitä vastaan. Hän kunnioittaa vain vanhinta sisartaan,Suigintouta,ja onkin tarjonnut tälle Rosa Mysticaansa.


title: Rozen Maiden

text: Helposti ärsyyntyvä hikikomori-teinipoika, Shinkun medium. Internet-tilaustensa lomassa hän tulee laittaneeksi nimensä paperiin, jossa kysytään, haluaako hän osallistua johonkin mystiseen. Jun vastaa haluavansa, ja löytää hetken päästä matkalaukun huoneensa lattialta. Matkalaukussa on aidon näköinen nukke, joka herää henkiin ja ilmoittaa olevansa Rozen Maidenin viides nukke, Shinku. Rozen Maiden Träumendissa Junista tulee myös Suiseisekin Medium.


title: Rozen Maiden

text: Junin isosisko, joka huolehtii Junista. Hän käy koulua, laittaa kotonaan ruuan, siivoaa ja pitää muutenkin huolta taloudesta. Hän on huolissaan Junista, sillä poika on aina sulkeutunut huoneeseensa eikä käy koulua ollenkaan. Nori tietää nukeista ja on käynyt Junin ”sydämen näyttävässä unessa”.


title: Rozen Maiden

text: Hinaichigon medium sarjan alussa (animessa). Hinaichigo kuitenkin melkein tappaa hänet käyttäessään hänen voimiaan liikaa ja joutuu näin ollen vapauttamaan Tomoen. Tomoe sai Hinaichigon salaperäisen puhelun kautta.


title: Rozen Maiden

text:
Suigintōn Medium. Megu luulee aluksi Suigintōta enkeliksi ja kutsuu tätä myöhemminkin tällä nimellä. Megu on sairaalassa, sillä hän on todella sairas.
Kanarian medium, harrastaa keräilyä ja ompelua, rakastaa kaikkea söpöä.


title: Rozen Maiden

text:
Päähenkilö sarjan sisäisessä tv-ohjelmassa nimeltä Etsivä Kunkun. Shinku rakastaa etsivä Kun-kunia, ja hänellä on jopa Etsivä Kun-kun -kirja.
Rozenina itseään pitävä mies, joka loi Barasuishōn.


title: Rozen Maiden

text: Alkumusiikit


title: Rozen Maiden

text: Loppumusiikit


title: Blue System

text: Blue System on saksalaisen Dieter Bohlenin vuonna 1987 perustama yhtye.


title: Blue System

text: Menestyksekkään saksalaisen Modern Talking -yhtyeen kautta maailmanmaineeseen nousseen säveltäjä-tuottaja Dieter Bohlenin tiet erkanivat yhtyeen laulusolistin Thomas Andersin kanssa vuonna 1987. Samalla hän aloitti oman sooloprojektinsa Blue System, jossa ei ollut muita vakituisia virallisia jäseniä kuin Bohlen itse. Kyseinen vuosi oli hänelle erittäin tuottelias, sillä samana vuonna hän tuotti kaksi Modern Talkingin albumia, "Romantic Warriors" ja "In the Garden of Venus", sekä C. C. Catchin albumin, "Like a Hurricane". Bohlen kirjoitti ja sanoitti näille albumeille kappaleet, ja lisäksi ensimmäinen Blue System -single ”Sorry Little Sarah” ilmestyi saman vuoden keväällä ja pian sen jälkeen ensimmäinen albumi "Walking on a Rainbow".


title: Blue System

text: Blue System jatkoi osaksi tyylillisesti siitä mihin Modern Talking jäi viimeisellä albumillaan, mutta musiikissa oli jo projektin alkutaipaleella paljon vaikutteita uudenlaisesta soundista. Dieter tuotti myös musiikkityylilleen epätyypillisiä ja kokeellisia kappaleita, ja vaikutti näin omalta osaltaan muiden tyylisuuntauksien kehitykseen. Esimerkkeinä tästä voidaan mainita kappaleet "Titanic 650604" "Body Heat" -albumilta, sekä "Save Me" albumilta "Twilight". Kuten muukin eurooppalainen diskomusiikki, myös Blue System oli suositumpi Euroopassa kuin Yhdysvalloissa. Varsinkin Itä-Euroopan diskoissa Blue Systeminkin musiikki oli suosittua. Yhtye oli myös kovassa huudossa silloisessa Neuvostoliitossa, missä Blue System esiintyi vuoden 1990 syksyllä.


title: Blue System

text: Kymmenessä vuodessa Bohlen tuotti Blue Systemin nimellä 13 albumia ja lukuisia hittisinglejä. Suurin musiikillinen muutos tapahtui kuitenkin vuonna 1994, Blue Systemin siirtyessä tuolloin kovassa suosiossa olleeseen eurodance musiikkiin. Tällä linjalla jatkettiin vuoteen 1997 asti, jolloin ilmestyi Blue Systemin viimeinen albumi, "Here I Am". Levy oli Blue Systemin albumeista vähiten suosittu, ja samana vuonna Blue System alkoikin kuihtumaan vähitellen, hänen ottaessaan Thomas Andersiin yhteyttä. Tuloksena tästä seuraavana vuonna Modern Talking herätettiin uudelleen menestyksekkäästi henkiin, ja Bohlen lopetti Blue Systemin.


title: Rauli Pudas

text: Rauli Antero Pudas (s. 13. syyskuuta 1954 Alavieska) on suomalainen entinen seiväshyppääjä. Seuratasolla hän edusti Alavieskan Viriä.


title: Rauli Pudas

text: Pudas voitti Prahassa 1978 seiväshypyssä pronssia tuloksella 545. Samassa kisassa Suomen Antti Kalliomäki otti hopeaa. Suomen-mestaruuden Pudas voitti Kalevan kisoissa 1980, hallimestaruuden puolestaan vuosina 1978 ja 1982. Vuoden 1980 Moskovan kesäolympialaisissa hän oli kahdestoista.


title: Rauli Pudas

text: 6. heinäkuuta 1978 Pudas hyppäsi Nivalassa tuloksen 556, jolla hän oli sen vuoden maailmantilaston seitsemäs. Pudaksen ennätys on Raahessa 13. heinäkuuta 1980 hypätty 560. Samassa kisassa Antti Kalliomäki hyppäsi Suomen ennätyksen 566.


title: Otava (Mikkeli)

text: Otava on sahan, rautatieaseman ja Puulan sataman puitteisiin muodostunut 2 000 asukkaan kaupunginosa ja taajama Mikkelissä, 15 kilometriä torilta lounaaseen. Se on Mikkelin 36. kaupunginosa. Aikaisemmin alue tunnettiin Liukkolana, ja se oli yksi Mikkelin maalaiskunnan suurimmista kylistä ja sen toiseksi suurin taajama Rantakylän jälkeen. Otava liittyi Mikkeliin osana maalaiskunnan liitosta 2001.


title: Otava (Mikkeli)

text: Otavan läpi kulkee Helsingin ja Mikkelin välinen valtatie 5. Otavassa on kohtalaisen laajat julkiset ja yksityiset palvelut.


title: Otava (Mikkeli)

text: Liikenneväylien lisäksi Otavan elämää ovat jo sadan vuoden ajan leimanneet kaksi suurehkoa oppilaitosta, Otavan koulutila ja Otavan Opisto.


title: Otava (Mikkeli)

text: Etelä-Savon ammattiopistoon kuulunut Otavan koulutila lopetti toimintansa vuoden 2014 lopussa. Vanhan koulutilan maataloustuotanto on vuokrattu yksityiselle viljelijälle alkaen 1.1.2015.


title: Otava (Mikkeli)

text: Otavan Opisto on nykyään Mikkelin kaupungin omistuksessa oleva kansanopisto. Opisto siirtyi Otavaan Joroisista vuonna 1901, jolloin sille valmistui oma talo.


title: Otava (Mikkeli)

text: Otavan suurin teollisuuslaitos on nykyään heinolalaisen Versowood Oy:n omistama saha. Ensimmäinen saha Otavaan perustettiin 1891. Tämä Otavan Koivusaha Oy oli norjalaisessa omistuksessa, ja se sijaitsi hieman eri paikassa kuin nykyinen.


title: Otava (Mikkeli)

text: Otavan kehittymiselle keskeinen tekijä oli Savon radan valmistuminen 1889. Otavan asemalta rakennettiin pistoraide parin kilometrin päähän Puulan rantaan 1890-luvulla. Otavan sataman asemarakennus on edelleen olemassa. Satamasta kuljetettiin Savon radalle lähinnä puutavaraa. Puulan rannoille perustettiin useita sahoja, kun rautatieyhteys teki tuotteiden kuljettamisen kannattavaksi.


title: Otava (Mikkeli)

text: Ensimmäiset höyrylaivat tulivat Puulalle 1890-luvulla. Ne kuljettivat lähinnä puuta. Kangasniemen ja Otavan välinen matkustajaliikenne alkoi vuonna 1891 höyrylaiva "Puulalla". Otavan satamasta oli junayhteys Otavan asemalle ja sieltä edelleen Mikkelin tai Kouvolan suuntaan.


title: Otava (Mikkeli)

text: Vuoden 1918 sisällissodan aikana Otava kuten koko Mikkelin maalaiskunta oli syvällä valkoisten alueella. Maaliskuun 25. päivänä 1918 valkoiset teloittivat Otavassa Puulan lahdella kymmenen punaiseksi luettua otavalaista muodollisen oikeudenkäynnin jälkeen. Tapahtuma oli ilmeisesti suurin ns. valkoisen terrorin ilmentymä koko Etelä-Savossa. Teloitetut miehet eivät tiettävästi osallistuneet aseellisesti sotaan.


title: Otava (Mikkeli)

text: Talvi- ja jatkosodan aikana Otavassa asui Mikkelin päämajassa työskenteleviä korkeita upseereita. Talvisodan aikana muun muassa marsalkka Mannerheim oli majoittuneena Otavan opistolle 5.1.1940–5.3.1940.


title: Otava (Mikkeli)

text: Sotien aikana useat päämajan osat toimivat Otavassa. Talvisodan aikana Otavaa pommitettiin kahdesti, mutta henkilövahinkoja ei sattunut ja aineellisetkin vauriot jäivät vähäisiksi.


title: Bad Boys Blue

text: Bad Boys Blue on Kölnistä, Saksasta lähtöisin oleva kansainvälinen popyhtye, jonka perustivat saksalainen tuottaja Tony Hendrik sekä hänen sanoittajavaimonsa Karin van Haaren (ent. Hartmann) vuonna 1984. Yhtyeen musiikkityyli oli alkuvuosina lähellä huippusuosioon nousseen saksalaisduon Modern Talkingin musiikkia.


title: Bad Boys Blue

text: Alkuperäiseen kokoonpanoon kuuluivat Andrew Freddie Thomas (25. toukokuuta 1946 San Francisco, Yhdysvallat – 27. heinäkuuta 2009 Köln, Saksa), John Edward McInerney (s. 7. syyskuuta 1957 Liverpool) ja Trevor Oliver Taylor (s. 11. tammikuuta 1958 Jamaika – 19. tammikuuta 2008).


title: Bad Boys Blue

text: Yhtyeen ensimmäinen single "L.O.V.E. in my car" ei saavuttanut suurempaa suosiota, mutta toinen single, "You're a woman" oli välittömästi iso menestys Keski-Euroopassa ja Skandinaviassa. Sitä seurasi samanlaista reseptiä hyödyntäneiden italodisko-kappaleiden hittiputki: "Pretty Young Girl", "I Wanna Hear Your Heartbeat (Sunday Girl)", "Come Back and Stay", "A World Without You (Michelle)", "Don't Walk Away Suzanne", "Queen of Hearts", "House of Silence" ja "Save Your Love".


title: Bad Boys Blue

text: Yhtyeen ensimmäinen albumi oli vuonna 1985 julkaistu "Hot Girls, Bad Boys". He julkaisivat aina vuoteen 1994 saakka yhden albumin vuodessa, jonka jälkeen seurasi muutaman vuoden mittainen hiljaisempi vaihe. Kun Modern Talking teki kauan odotetun comebackin, lähti myös Bad Boys Blue julkaisemaan uusia versioita vanhoista hiteistään. Vuonna 1998 julkaistiin comeback-albumi nimeltään "Back".


title: Bad Boys Blue

text: 1990-luvun alussa Bad Boys Blue oli erittäin suosittu myös Suomessa, jossa yhtye keikkailikin useita kertoja.


title: Bad Boys Blue

text: Vuosien saatossa yhtye on kokenut useita kokoonpanomuutoksia. Vuoteen 1989 mennessä Bad Boys Blue oli julkaissut kaikkiaan neljä pitkäsoittoa, jonka jälkeen Trevor Taylor päätti jättää yhtyeen. Hänet korvasi Trevor Bannister (s. 5. elokuuta 1965 Grembsby), joka puolestaan jätti yhtyeen "Kiss"-albumin ilmestymisen jälkeen vuonna 1993. Andrew ja John esiintyivät kahdestaan "To Blue Horizons" -albumilla, kunnes vuonna 1995 mukaan liittyi Mo Russell (s. 15. maaliskuuta 1956 Aruba). Vuonna 1999 "...Continued"-albumin ilmestymisen jälkeen Mo lähti yhtyeestä. Hänen tilalleen otettiin Kevin McCoy. Hän ehti esiintyä kahdella seuraavalla albumilla, "Follow The Light" ja "Tonite", joiden jälkeen oli hänen vuoronsa siirtyä sivuun yhtyeestä.


title: Bad Boys Blue

text: Tämän jälkeen John ja Andrew jatkoivat jälleen duona vuoteen 2005 saakka, jolloin heillä tuli erimielisyyksiä, jotka päätyivät duon eroon.


title: Bad Boys Blue

text: Jo julkaisi uuden albumin "Heart & Soul" vuonna 2008. Levyn digitaalinen julkaisu tapahtui 15. toukokuuta 2008. Suomen julkaisu tapahtui 15. lokakuuta 2008.


title: Bad Boys Blue

text: Hot Girls, Bad Boys (1985)Heart Beat (1986)Love Is No Crime (1987)My Blue World (1988)The Fifth (1989)Game Of Love (1990)House Of Silence (1991)Totally (1992)Kiss (1993)To Blue Horizons (1994)Bang! Bang! Bang! (1996)


title: Bad Boys Blue

text: + Bonus Tracks


title: Bad Boys Blue

text:
Back (1998)...Continued (1999)Follow The Light (1999)Tonite (2000)Around The World (2003)Heart & Soul (2008)
+ Bonus Tracks


title: Bad Boys Blue

text: 25 (The 25th Anniversary Album) (2 CD + DVD) (2010)


title: Bad Boys Blue

text:
CD 1
CD 2
DVD*
 *- saatavissa vain fyysinen julkaisu.


title: Bad Boys Blue

text: 30 (2 CD) (2015)


title: Bad Boys Blue

text:
CD 1
CD 2


title: Rocket from the Crypt

text: Rocket from the Crypt (usein myös lyhennettynä RFTC) on yhdysvaltalainen punk rock -yhtye, joka perustettiin San Diegossa vuonna 1989. Yhtye hajosi vuonna 2005, mutta on tehnyt kaksi comebackiä sen jälkeen vuosina 2011 ja 2013.


title: Subaru Legacy

text: Subaru Legacy on keskikokoinen automalli, jonka Subaru esitteli helmikuussa 1989 korvaamaan Subaru Leone/Loyale -mallin. Legacy tuli markkinoille 2,0-litran koneella varustettuna ja siihen oli saatavissa neliveto, mistä myöhemmin tuli maailmanlaajuinen standardi. Australiassa, missä autoa myytiin Subaru Liberty -nimellä (koska Australian Legacy Clubit kielsivät nimensä käytön), malli oli Wheels -lehden vuoden auto vuonna 1994 ja uudelleen vuonna 1998.


title: Subaru Legacy

text: Pohjois-Amerikassa Legacy esiteltiin vuonna 1990 2,2 litran koneella varustettuna. Voimansiirtovaihtoehtoina oli joko etu- tai neliveto. Sekä porrasperä- että farmarimallit olivat saatavilla, joskin niiden moottorit erosivat hieman muiden markkinoiden vaihtoehdoista. Turboahdettu farmarimalli teki ensiesiintymisensä erikoismallina vuonna 1992. Kaikkien Pohjois-Amerikan turbomallien tuotanto lakkasi toisen sukupolven Legacyn esittelyn yhteydessä vuonna 1995. Pohjois-Amerikan Subaru Outback -malli pysäytti laskevan myyntisuunnan hyvän markkinointinsa ansiosta ja aiheutti samanaikaisesti General Motorsin investointikiinnostusta.


title: Subaru Legacy

text: GT-mallit, joita ensin tarjottiin farmarin koristepaketteina vuonna 1994, tulivat täysin omiksi malleikseen vuonna 1996, jolloin käyttöön tuli uusi 2,5-litran DOHC-moottori. GT-mallit jatkuvat nykyisiin malleihin, Limited-painosten tarjotessa nahkasisustuksen ja kattoikkunan. Vuoden 2005 julkistus Pohjois-Amerikan markkinoille toi takaisin turboahdetut Legacyt mallin ystävien iloksi.


title: Subaru Legacy

text: Yhdysvaltain luoteisosissa ja Uuden Englannin alueella Legacy (ja erityisesti Outback) on saavuttanut huomattavan suosion ulkoilmaelämäntyylin ikonina. Tämä kuva eroaa suuresti muun maailman kuvasta merkin suhteen. Suorituskykyisen Imprezan suosion nousu on tehnyt paljon merkin imagon eteen viime vuosina, erityisesti suorituskyvyn, turvallisuuden ja käytännöllisyyden osalta.


title: Subaru Legacy

text: Japanissa Legacylla on edullisen, nopean ja ketterän auton maine. Subaru yrittää saavuttaa Legacyllä Imprezan kaltaisen menestyksen: tarjolla on turboahdetut mallit Japanissa sekä Amerikassa. Viimeisimmän Legacy-mallin turboahdettua mallia ei ole koskaan esitelty Euroopassa päästöongelmien vuoksi.


title: Subaru Legacy

text: 23.4.1998 Subaru Legacyllä tehtiin uusi turboahdettujen farmariautojen massatuotantomallien maailmanennätys nopeudessa (1600-2000 kuution luokassa). Yhden kilometrin keskinopeus oli 270,532 km/h ja ennätys tehtiin Highway 10:llä La Juntassa, Coloradossa.  Edellinen ennätys, 249,981 km/h, oli tehty toisen polven Subaru Legacyllä vuonna 1993.


title: Subaru Legacy

text: Alkuperäinen Legacy-nopeusennätys tehtiin 2.-21.1.1989 japanilaismallisella RS-porrasperällä Arizonan testikeskuksessa Phoenixin lähistöllä. Tällä ennätyksellä rikottiin 100 000 km:n FIA:n World Land Endurance -ennätys pitämällä keskinopeutena 223,345 km/h 447 tunnin 44 minuutin 9.886 sekunnin ajan eli 18 ja puoli vuorokautta. Varikkopysähdyksiä tehtiin kahden tunnin välein, jolloin vaihdettiin kuljettajaa ja tankattiin. Renkaanvaihdot tehtiin 96 tunnin väliajoin tai aina 13 400 mailin (n. 21 570 km) ajon jälkeen.


title: Subaru Legacy

text: Maaliskuussa 2005 Subarun Legacyn maailmanlaajuinen myynti ylitti 3 000 000 auton rajan.


title: Subaru Legacy

text: Mallit on tyypillisesti esitelty ensin Japanissa ja valituilla markkinoilla, kuten Uudessa-Seelannissa ja Chilessä, ennen kuin ne on esitelty Euroopan ja Pohjois-Amerikan markkinoilla. Syynä on mahdollisesti se, että kolmessa ensin mainitussa on kaikissa vasemmanpuoleinen liikenne.Isuzu myi ensimmäisen sukupolven Legacyä Japanissa Aska CX -nimellä vuosina 1990-1994.


title: Subaru Legacy

text:
Pohjois-Amerikassa mallit on julkaistu yleensä kaksi vuotta Japanin jälkeen johtuen siitä, että kaikki Pohjois-Amerikassa myytävät Legacyt rakennetaan Subarun Indianan tehtaalla Lafayettessä.
EJ-sarjan moottori esiteltiin ensimmäiseksi Legacyssä. Se tarjoaa monta tärkeää parannusta aiempiin moottoreihin verrattuna, kuten viisi runkolaakeria kolmen sijasta. Kaikki Legacy-moottorit ovat vastaiskumoottoreita, joissa kummallakin puolella on vähintään yksi nokka-akseli. EJ20:ssa on hienoa sen monipuolisuus - mikä tahansa EJ-mallin moottori sopii mihin tahansa vuosien 1990 ja 2006 välillä tehtyyn Subaruun.


title: Da Buzz

text: Da Buzz on ruotsalainen dancepop-yhtye, jonka perustivat Annika Thörnquist, Per Lidén ja Pier Schmid vuonna 1999. Ensimmäinen, vuonna 2000 julkaistu single "Do you want me" myi Ruotsissa platinaa. Toinen single "Let me love you" ja ensimmäinen albumi "Da Sound" myivät kultaa. Toinen single ylsi Billboard "Hot Dance music chart" -listan neljänneksi vuonna 2001.


title: Kuningastukaani

text: Kuningastukaani, aikaisemmalta nimeltään jättiläistukaani eli toko ("Ramphastos toco") on suurin ja tunnetuin "Ramphastos"-suvun tukaaneista. Se viettää suurimman osan ajastaan puiden ylimmillä oksilla, joista se etsii ruokaa ja laulaa "konserttinsa". Kuningastukaani on huono lentäjä, mutta oksistossa se kiipeilee ketterästi.


title: Kuningastukaani

text: Kuningastukaani on kookkain tukaanilaji. Täysikasvuisen yksilön ruumis voi olla 66 cm pitkä ja painaa 700 grammaa. Kuningastukaanilla on suuri nokka, joka on pääosin väriltään keltainen. Siinä on tyvessä musta rajaviiva sekä kärjessä mustat laikut nokan kummallakin puolella. Nokan pituus voi olla jopa kolmannes linnun koko pituudesta. Nokka näyttää painavalta, mutta itse asiassa se on hyvin kevyt, sillä kovan kuoren sisällä oleva luuaines on höttöistä ja pehmeää. Kuningastukaanin höyhenpeite on väriltään ruskeanhohtoisen musta lukuun ottamatta pyrstön yläpeitinhöyheniä, poskia ja kurkun aluetta, jotka ovat valkoisia. Värityksen takia kuningastukaani näyttää siltä, kuin sillä olisi yllään smokki. Silmiä ympäröi paljas keltaisenoranssi iho.


title: Kuningastukaani

text: Kuningastukaania tavataan Etelä-Amerikan itäosissa Boliviassa, Perussa, Argentiinassa, Paraguayssa, Brasiliassa, Surinamessa ja Guyanassa. Jonkun verran lajia pidetään lemmikkinä, ja sen tulevaisuus voi olla uhattuna, jos laiton lemmikkieläinkauppa laajenee, sillä monet yksilöt kuolevat kuljetusten aikana, ja niiden tilalle hankitaan uusia.


title: Kuningastukaani

text: Kuningastukaani elää useimmiten avoimilla metsämailla, joenvarsi- ja palmumetsiköissä, metsänreunoissa ja viljelyksillä, eikä karta ihmisasutustakaan. Laji välttelee laajoja, yhtenäisiä sademetsäalueita, mutta saattaa toisinaan elää sielläkin. Kuningastukaani on yleinen koko elinalueellaan.


title: Kuningastukaani

text: Kuningastukaani käyttää ravinnokseen lähinnä hedelmiä, joita se poimii pitkällä nokallaan. Se voi myös syödä hyönteisiä, muita pikkueläimiä (lähinnä pieniä jyrsijöitä) ja muiden lintujen munia.


title: Kuningastukaani

text: Kuningastukaani saa yhden poikueen vuodessa. Korkealla puunkolossa sijaitsevassa pesässä on 2–4 puhtaan valkoista munaa, joita koiras ja naaras hautovat vuorotellen yhteensä 16-20 vuorokautta. Poikaset syntyvät alastomina ja sokeina, ja niiden kehitys on sangen hidasta, sillä niiden silmät avautuvat vasta kolmen viikon iässä. Ne saavat täyden höyhenpuvun ja oppivat lentämään 6–7 viikon iässä. Kuningastukaanit elävät keskimäärin kymmenvuotiaiksi.


title: Kuningastukaani

text: Kuningastukaanit lentävät pienissä muutaman yksilön parvissa, ja elävät muutaman parin yhdyskuntina.


title: Kuningastukaani

text: Kuningastukaani on hyvin äänekäs lintu. Puiden ylimmillä oksilla neljän tai viiden tukaanin voi kuulla esittävän eräänlaista "konserttia". "Konsertissa" ylimmällä istuva lintu on eräänlainen "kapellimestari", jonka laulun päälle muut laulavat. Alkuasukkaiden mukaan kuningastukaani ennustaa sadetta, jos se laulaa hyvin kovalla äänellä. Sen tavallisin ääni voi kantautua lähes kilometrin päähän.


title: Phil Esposito

text: Phil Esposito O.C. (s. 20. helmikuuta 1942 Sault Ste. Marie, Ontario) on entinen kanadalainen jääkiekkoilija ja nykyinen urheiluvaikuttaja. Keskushyökkääjänä pelannut Esposito aloitti ammattilaisuransa NHL:n Chicago Black Hawksissa, saavutti suurimmat menestyksensä Boston Bruinsissa ja pelasi uransa loppupuolen New York Rangersissa.


title: Phil Esposito

text: Kömpelönoloinen Esposito ei loistanut juniorina, mutta onnistui kovalla työllä vakiinnuttamaan Chicagon joukkueessa paikan laitahyökkääjälegenda Bobby Hullin rinnalla. Lehdistö valitti toistuvasti Espositon hitaudesta, ja seura myi sentterin Bostoniin vastoin Hullin tahtoa. Bruinsissa Espositon kentällisessä pelasi kaikkien aikojen puolustajana pidetty Bobby Orr. Joukkue voittikin Stanley-cupin kahdesti. Phil Esposito on ensimmäinen NHL-pelaaja, joka teki yhden kauden aikana 100 pistettä kaudella 1968–69. Bobby Hull ja Gordie Howe ylsivät myös sataan pisteeseen tuona kautena.


title: Phil Esposito

text: Kanadan maajoukkueessa Esposito oli ratkaisevassa roolissa, kun maa voitti tiukkojen vaiheiden jälkeen Neuvostoliiton lajissaan ensimmäisessä keskinäisessä Summit Series -ottelusarjassa 1972. Kohtaamisen kahdeksassa ottelussa hän teki seitsemän maalia ja antoi kuusi maalisyöttöä. Sen sijaan neljä vuotta myöhemmin ensimmäisessä Kanada-cupissa keskushyökkääjä joutui todistamaan nuorten esiinmarssia ja jäi varsin vähälle peliajalle cupin voittoon yltäneessä isäntämaan joukkueessa. Hän pelasi silti kaikki seitsemän peliä ja sai tehopisteiksi 4+3=7.


title: Phil Esposito

text: Espositon viimeinen seura Rangers ei lukeutunut 1970-luvun lopulla NHL:n menestyjiin, ja keväällä 1977 liigan pudotuspelien ulkopuolelle jäänyt Esposito vapautui Kanadan maajoukkueen käyttöön Wienin MM-kisoihin. Sekä Espositon että Kanadan peliesityksissä hienot hetket vaihtelivat väkivaltaisten purkausten kanssa: kaukalon ulkopuolella juhliminen ja järjestyshäiriöt aiheuttivat otsikoita. Esposito sai silti kymmenessä ottelussa kokoon yhtä monta tehopistettä, jotka koostuivat 7 maalista ja 3 syötöstä.


title: Phil Esposito

text: Pelaajana lopetettuaan Phil Esposito toimi muun muassa Rangersin organisaation eri tehtävissä.


title: Phil Esposito

text: Esposito valittiin Hockey Hall of Fameen vuonna 1984. Marraskuussa 1987 Boston Bruins jäädytti hänen pelinumeronsa #7 seremoniassa, jossa pelinumeron silloinen käyttäjä Ray Bourque antoi Espositolle paitansa paljastaen samalla uuden pelipaitansa numerolla 77.


title: Bitmap Brothers

text: Bitmap Brothers on brittiläinen, Lontoosta käsin toiminut tietokonepelien tekijätiimi, joka toimi vuosina 1987-2003. Se tunnetaan erityisesti vuosina 1988-1993 16-bittisille kotitietokoneille julkaisemistaan peleistä.


title: Bitmap Brothers

text: Bitmap Brothersin ensimmäinen peli oli vuonna 1988 Amigalle ja Atari STlle julkaistu pystysuunnassa vierivä avaruusräiskintä, Xenon. Tästä tiimin ensimmäisestä pelistä tuli heti menestys, ja se sai kehuja erityisesti teknisestä toteutuksestaan (esimerkiksi Petri Teittisen arvostelussa, C=lehdessä, 2/1988). 1980-luvun lopussa ja 1990-luvun alussa julkaistut Bitmap Brothersin pelit tehtiin aina ensin Amigalle ja Atari ST:lle, ja käännettiin sitten useimmissa tapauksissa joukolle muita tietokoneita ja pelikonsoleita. Seuraava julkaisu oli samana vuonna tehty Speedball, joka oli futuristinen, hieman rugbya muistuttava, väkivaltainen joukkueurheilupeli.


title: Bitmap Brothers

text: Nämä kaksi ensimmäistä peliä saivat myöhemmin jatko-osat, joiden vastaanotto oli vielä ykkösosiakin innostuneempi (Xenon II, 1989 ja Speedball 2, 1990). Vuonna 1990 ilmestyi myös isometrinen toimintaseikkailupeli, Cadaver, jossa pelaaja ohjasi luolastossa kulkevaa kääpiösoturia. Taistelun sijaan pelin pääpaino oli ongelmanratkaisussa. Vuonna 1991 ilmestyi Gods, antiikin kreikkaan sijoitettu tasohyppelypeli. Muiden ansioiden ohella pelissä oli mukana pelaajan omaan menestykseen mukautuva vaikeustaso. Vielä samana vuonna julkaistiin Magic Pockets -niminen tasohyppely, jossa pääosassa ollut pikkupoika heitteli taskustaan pieniä tuulipyörteitä ja muita sääilmiöitä vihollisten niskaan. Vuonna 1993 ilmestyi Chaos Engine, yläsuunnasta kuvattu ammuntapeli, joka haki inspiraationsa steam punk -tematiikasta, joka tarkoittaa viktoriaanisen ympäristön ja science fictionin sekoitusta. Chaos Enginelle ilmestyi vielä vuonna 1996 jatko-osa.


title: Bitmap Brothers

text: Vähälle huomiolle jäänyttä Chaos Enginen jatko-osaa lukuun ottamatta Bitmap Brothersin Amigalle ja Atari ST:lle tehdyt pelit saivat poikkeuksetta vastaan erittäin hyvät arvostelut ja yleisömenestyksen. Pelien julkaisijana oli ollut Imageworks ja myöhemmin Renegade. Pelikonsolikäännöksiä levitti Konami. Pelien musiikista vastasivat David Whittaker (Xenonit ja Speedball 1) sekä Richard Joseph (Cadaver, Speedball 2, Gods, Magic Pockets, Chaos Engine). Peleissä Xenon 2, Speedball 2, Gods ja Magic Pockets käytettiin Rhythm King -levy-yhtiön artistien kaupallista musiikkia, jonka Whittaker ja Joseph olivat sovittaneet Amigalle pitkiä sampleja käyttämällä. Pelien grafiikasta vastasi usein Mark Coleman, ohjelmoijana toimi useimmiten Mike Montegomery.


title: Bitmap Brothers

text: Amiga-kauden jälkeen ryhmän parhaat päivät olivat kuitenkin takanapäin. PC-maailmassa Bitmap Brothers yritti hakea menestystä pelillä Z, mutta se ei lunastanut siihen kohdistettuja suuria odotuksia - joskaan sitä ei pidetty epäonnistuneenakaan, vaan se sai hyviä arvosteluja. Peli oli reaaliaikainen strategiapeli, jossa genren aiempien edustajien matkimisen sijaan panostettiin omintakeisempaan peli-ideaan.


title: Bitmap Brothers

text: Vuodesta 2002 lähtien yhtiö julkaisi versioitaan vanhoista peleistään Game Boy Advancelle ja Pocket PC:lle. Ryhmän toiminta lakkasi lopullisesti vuonna 2003.


title: Oksidatiivinen fosforylaatio

text: Oksidatiivinen fosforylaatio on elektroninsiirtoketjusta ja ATP-syntaasistä koostuva aineenvaihdunnallinen reitti. Aerobisten solujen ATP-energiasta noin 90 % syntyy oksidatiivisessa fosforylaatiossa. Termi tarkoittaa energian sitoutumista suurienergisiin fosfaattiyhdisteisiin (ATP eli adenosiinitrifosfaatti) ravintoaineiden hapettuessa .


title: Oksidatiivinen fosforylaatio

text: Oksidatiivinen fosforylaatio liittyy läheisesti glykolyysiin ja sitruunahappokiertoon, sillä nämä kolme reaktiosarjaa päättävät solun katabolisen energiantuotannon. Glykolyysissä, rasvahappojen oksidaatiossa ja trikarboksyylihappokierrossa syntyneiden pelkistyneiden koentsyymien (NADH ja FADH) elektronit siirtyvät oksidatiivisen fosforylaation elektroninsiirtoketjuun. Nämä elektronit käytetään happimolekyylin pelkistämiseen vedeksi ja vapautuva energia sitoutuu ATP:nä. Kokonaisuudessaan yhdestä glukoosimolekyylistä tuotetaan noin 30 ATP-molekyyliä. Anaerobisissa oloissa glykolyysi tuottaa noin kaksi ATP-molekyyliä.


title: Oksidatiivinen fosforylaatio

text: Kataboliassa hajoavat energiaa tuottavat pienimolekyyliset yhdisteet (aminohapot, monosakkaridit, rasvahapot) päätyvät lopulta kaikki samaan yhteiseen välituotteeseen, aktiiviseen etikkahappoon eli asetyylikoentsyymi-A:han. Tämä molekyyli pilkkoutuu sitruunahappokierrossa, jossa sen hiilatomit hapettuvat hiilidioksidiksi ja vetyatomit siirtyvät hapetus-pelkistysreaktioissa koentsyymeille (NADH ja FADH). Nämä siirtävät vetyjä sitruunahappokierron ja elektroninsiirtoketjun välillä. Koentsyymit menettävät elektronit ja hapettuvat NAD+:ksi ja FAD:ksi, jotka jatkavat kiertoa. Lopulta elektronit päätyvät ketjun lopussa happimolekyylille muodostaen vettä (kuva 1).


title: Oksidatiivinen fosforylaatio

text: Elektronien kulussa vapautunut energia käytetään hyväksi pumppaamaan protoneja mitokondrion sisäkalvon läpi. Tämä protonigradientti ajaa ATP:n synteesiä.


title: Oksidatiivinen fosforylaatio

text: 1950-luvulla monet tutkijat uskoivat, että oksidatiivinen fosforylaatio mitokondrioissa tuottaa ATP:tä samankaltaisella mekanismilla kuin glykolyysissä. Luultiin että elektroninsiirtoketjussa tuotetaan korkeaenergiainen välituote, joka luovuttaa fosfaattiryhmänsä suoraan ADP:lle. Tätä välituotetta etsittiin kauan, kunnes 1961 Peter D. Mitchell ehdotti, että tämä ”korkeaenergiainen välituote” onkin elektrokemiallinen protonigradientti jonka elektroninkuljetussysteemi luo. Hänen ehdotuksensa oli, että energia, jonka protonigradientti tuottaa, liitetään ATP-synteesiin. Monet tutkijat olivat pitkään ehdotusta vastaan. Lopulta yhä useammat todisteet tukivat Mitchellin teoriaa kemiosmoottisesta kytkennästä solun energiatuotannossa, joten vuonna 1978 hän sai Nobel-palkinnon löydöstään. Kysymyksenä oli enää miten tämä gradientti ajaa ATP:n tuottoa. 1974 Efraim Racker ja Walter Stoeckenius esittelivät miten ATP-syntaasi-entsyymi ja protonigradientti yhdessä tuottavat ATP:tä.


title: Oksidatiivinen fosforylaatio

text: Elektroninsiirtoketju muodostuu aitotumallisissa soluissa joukosta mitokondrion sisäkalvon integraalisia kalvoproteiineja, sisäkalvon lipidiosassa liikkuvasta pienimolekyylisestä elektroninsiirtäjämolekyylistä sekä sisä- ja ulkokalvon välitilassa toimivasta sytokromi c-entsyymistä.


title: Oksidatiivinen fosforylaatio

text: Sitruunahappokierrossa tuotetaan korkeaenergiaisia elektroneja, jotka siirtyvät koentsyymeille (NADH ja FADH). Nämä kuljetetaan mitokondrion sisäkalvolle, jossa ne osallistuvat elektroninsiirtoketjuun. Se sisältää yli 40 proteiinia, joista noin 15 liittyy suoraan elektronien siirtoon. Suurin osa proteiineista on ryhmittynyt kolmeksi suureksi hengitysentsyymikompleksiksi, joiden kautta elektronit kulkevat. Näiden kompleksien kautta pumpataan myös protoneita. Hengitysentsyymikompleksit toimivat eräänlaisina koneina, jotka pumppaavat protonit kalvon läpi, kun elektronit ovat läpäisseet sen.


title: Oksidatiivinen fosforylaatio

text: Elektronin siirto alkaa kun hydridi-ioni (H-) poistetaan NADH:sta ja muutetaan protoniksi ja kahdeksi korkeaenergiaiseksi elektroniksi. Tämä tapahtuu ensimmäisessä entsyymissä, NADH-dehydrogenaasissa, joka vastaanottaa elektronit. Tämän jälkeen elektronit menevät läpi muiden entsyymien. Elektronien kulku on energeettisesti suotuisaa. Ne lähtevät erittäin korkeaenergiaisina ja menettävät energiaa joka askeleella kunnes päätyvät sytokromioksidaasille, jossa ne yhdistyvät molekulaariseen happeen muodostaen vettä. Tämä on soluhengityksen happea kuluttava osa. (


title: Oksidatiivinen fosforylaatio

text: Elektroninsiirtoketjun eri vaiheissa tapahtuu elektroneiden siirron lisäksi vetyionien liikettä. Ketjun entsyymit ja niiden prosteettiset ryhmät saavat aikaan vetyionien siirtymistä mitokondrion matriisin puolelta sisemmän ja ulomman kalvon väliseen tilaan, käytännössä sytoplasmaan. Tämän seurauksena matriisin ja kalvojen välisen tilan välille syntyy ero vetyionien pitoisuuksissa, niin että matriisi on emäksisempi. Samalla syntyy kalvopotentiaali sisäkalvon yli. Tämä edustaa energiaa. Vetyionit pyrkivät palaamaan takaisin matriisiin, mutta koska sisäkalvo ei normaalisti läpäise niitä, joutuvat ne palaamaan vain erityisten proteiinikanavien kautta. Nämä kanavat ovat ATP-syntaasimolekyylejä, joiden kautta kulkeva protonien paluuvirta toimii voimanlähteenä ATP-synteesille. Vetyionien siirtoa ja syntyvän protonipotentiaalin hyväksikäyttöä ATP-synteesissä kutsutaan kemiosmoottiseksi teoriaksi.


title: Oksidatiivinen fosforylaatio

text: Oksidatiivinen fosforylaatio tarvitsee toimiakseen ATP-syntaasin lisäksi kuljettajaproteiinin, joka tuo ADP:tä mitokondrioon sisään ja vie ATP:tä ulos. Toinen kuljettajaproteiini tarvitaan tuomaan fosfaatti-ioneita mitokondrion matriisiin. Ilman näitä ATP-synteesi pysähtyy, joka johtaa myös elektroninsiirron pysähtymiseen. Tämä taas ilmenee muun muassa hapen kulutuksen loppumisena. Elektroninsiirto ja ADP:n fosforylaatio ovat siis toisiinsa kytketyt. Mitokondrioiden matriisin ADP-ATP-pitoisuussuhde säätää siis ATP:n tuottoa oksidatiivisessa fosforylaatiossa. ADP (adenosiinidifosfaatti) syntyy kun ATP on luovuttanut yhden fosforitähteen .


title: Oksidatiivinen fosforylaatio

text: Elektroninsiirtoketjua ajava perimmäinen voima on elektronegatiivisen molekulaarisen hapen läsnäolo. Happi toimii elektroninsiirtoketjun päättäjänä, niin sanottuna terminaalisena elektronien vastaanottajana. Tämä seikka on tehnyt solujen energiantuotannosta tehokasta.


title: Magnar Dalen

text: Magnar Dalen (s. 24. kesäkuuta 1963) on norjalainen hiihtovalmentaja. Hän on toiminut Ruotsin ja Suomen hiihtomaajoukkueiden päävalmentajana. Hänen äitinsä on ruotsalainen.


title: Magnar Dalen

text: Dalen aloitti kilpahiihdon 7-vuotiaana Mogutten-nimisessä seurassa, mutta vaihtoi teini-ikäisenä ampumahiihtoon ja voitti siinä 18-vuotiaana nuorten Norjan mestaruuden sekä nuorten MM-viestipronssia. Hän oli lähellä päästä Calgaryn olympialaisiin 1988, mutta putosi täpärästi joukkueesta ja päätti lopettaa urheilu-uransa.


title: Magnar Dalen

text: Valmentamisen lisäksi Dalenilla on kokemusta myös maastohiihdon välinehuollosta. Vuosina 1988–1995 hän toimi Ruotsin hiihtomaajoukkueen huoltopäällikkönä ja vuosina 1995–1998 samassa tehtävässä Norjan maajoukkueessa. Vuosina 1998–2002 hän oli Ruotsin maajoukkueen päävalmentaja. Häntä pidetäänkin nimenomaan erinomaisena suksivoitelijana.


title: Magnar Dalen

text: Suomen hiihtomaajoukkueen päävalmentajana Dalen toimi vuosina 2006–2014. Vuonna 2010 Dalen sai Suomen urheilugaalassa Vuoden valmentaja -palkinnon.


title: Bernardino Machado

text: Bernardino Luís Machado Guimarães (28. maaliskuuta 1851 Rio de Janeiro, Brasilia – 29. huhtikuuta 1944 Porto, Portugali) oli portugalilainen poliitikko, joka toimi maan presidenttinä vuosina 1915–1917 ja 1925–1926.


title: Bernardino Machado

text: Machado syntyi Rio de Janeirossa, mutta siirtyi vuonna 1860 Portugaliin. Vuonna 1866 hän kirjoittautui Coimbran yliopistoon opiskelemaan muun muassa matematiikkaa. Machado sai Portugalin kansalaisuuden vuonna 1872.


title: Bernardino Machado

text: Machado valittiin parlamenttiin ensimmäistä kertaa vuonna 1882. Vuonna 1910 hänestä tuli Portugalin ulkoministeri. Hän toimi myös maansa pääministerinä vuosina 1914 ja 1921.


title: FlyFF

text:
Flyff: Fly For Fun on korealainen palkittu MMORPG-tietokonepeli ("Massive Multiplayer Online Role-Playing Game" eli Massiivinen verkkoroolipeli) joka julkaistiin elokuussa 2004. Peli on ilmainen ja valuuttana käytetään pelin sisäistä rahayksikköä lukuun ottamatta käteiskauppaa, josta on mahdollista ostaa muun muassa uniikkeja vaatesettejä. Fly for Funin selkeästi erottuva piirre on mahdollisuus lentää luudalla tai laudalla, kunhan hahmo on saavuttanut tason 20.
Kuten muissakin MMORPG-luokan peleissä, pelaajan päämäärä on kehittää hahmoaan keräämällä kokemusta ("Experience"), jota ansaitaan suorittamalla erilaisia annettuja tehtäviä joko tuhoamalla hirviöitä tai yksittäisiltä kaupungin ihmisiltä ja erikseen näihin tarkoituksiin luoduilta NPC-hahmoilta ("Non-playable Character", pelin sisäinen hahmo). FlyFF-hahmon kolme perusenergiaa ovat HP ("Hit Points", kestävyyspisteet), MP ("Magic Points", taikapisteet) sekä FP ("Fatigue Points", uupumuspisteet). Lisäksi hahmolla on neljä attribuuttia, joita on mahdollista nostaa jokaisella tasolla saavutetulla kahdella pisteellä:


title: FlyFF

text:
Strength (Voima) - Voima määrää hahmon fyysisen voimakkuuden. Tärkein Mercenary-luokan edustajille, jotka keskittyvät lähitaisteluun.
Stamina (Kestävyys) - Kestävyys mittaa hahmon HPtä ja FPtä sekä puolustuskykyä. Myös tärkeä lähitaisteluun keskittyville.
Dexterity (Nopeus) - Nopeus lisää esimerkiksi akrobaattien jousiammunnan tuottamaa vahinkoa ja fyysisessä taistelussa iskujen nopeutta sekä osumisprosenttia.
Intelligence (Älykkyys) - Älykkyys nostaa maagien loitsujen tehokkuutta ja assistanttien parannustaikojen tehoavuutta.


title: FlyFF

text: Pelaajille on luotu toistaiseksi 1 - 120, 60-M -150-H saavutettavaa tasoa. "Globaaliin" FlyFF:iin palvelimia on luotu tähän mennessä kahdeksan, joista jokaiselle on mahdollista luoda 3 hahmoa.


title: FlyFF

text: Taidot ("Skills") vaihtelevat hahmon erikoistumisesta riippuen. FlyFF:in nykyinen taitojen kehittäminen toimii jokaisella tasolla ansaituilla taitopisteillä ("Skill points"), jotka on jaettu pelaajan tason kymmenluvun perustein. Jokainen perustason taito ("Vagrant skill") vaatii yhden pisteen kehittyäkseen toiselle asteelle, toisen luokan kaksi pistettä ja kolmannen luokan kolme pistettä. Taitoja on mahdollista käyttää sijoittamalla kuvakkeita "Action slot"-paneeliin ja aktivoimalla joko pikanäppäimellä (C) tai painamalla S-kuvaketta.


title: FlyFF

text: Hirviöitä kutsutaan FlyFF:issä marsquepeteiksi, joita on yleensä neljä eri vaikeustasoa; Small Marsquepet, Marsquepet, Captain Marsquepet ja pomohirviö Giant Marsquepet, joka on tarkoitettu party-joukkojen tuhottavaksi. Jokaista erilaista hirviötä kohden on näille ominaisia tavaroita, joita marsquepetit pudottavat, ja näitä tarvitaan erilaisissa keräilytehtävissä. Normaalitilassa olevat hirviöt eivät hyökkää pelaajan kimppuun, mutta punaisella fontilla merkityt "agro"-tilan hirviöt iskevät varomattoman pelaajan kimppuun. Mikäli pelaajan kestävyyspisteet putoavat nollaan taistelussa, on hänen mahdollista palata lodestarille, joka sijaitsee lähimmässä kaupungissa.


title: FlyFF

text:
Partyksi kutsutaan joukkoa taistelijoita, jotka toimivat yhteisesti. Partyllä on aina yksi johtaja, joka voi siirtää asemansa haluamalle henkilölle. Partyn taso nousee samalla tavoin kuin hahmonkin, ja tason 10 saavutettuaan voi johtaja siirtää tason Advanced Partyksi ja käyttää erilaisia joukkokeskeisiä taitoja, kuten Giftbox, joka tuplaa hirviöiden tiputtamien tavaroiden määrän.
Partyn kehityttyä Advanced Partyksi, voi sen johtaja päättää miten monsterien tappamisesta saadut exp:t (kokemuspisteet) sekä monsterien kuollessaan tiputtamat tavarat jaetaan. Exp:t voidaan jakaa joko niin, että partyn iso-tasoisin pelaaja saa suurimman osan exp:stä, toiseksi paras pelaaja taas saa 2. isoimman osuuden jne. Monsterien tiputtamat tavarat taas voidaan jakaa niin, että se saa itemin, joka kerää tavaran maassa, tai niin, että jokainen pelaaja saa vuorollaan yhden partylaisen keräämän tavaran, tai että partyn johtaja saa kaikki kerätyt tavarat.


title: FlyFF

text: Guild, eli kilta, on mahdollista luoda tasolla 40 ja suorittamalla kolmen miljoonan rekisteröintimaksun ja keräämällä itsensä lisäksi kaksi jäsentä. Kilta kehittyy hirviöiden pudottamien esineiden lahjoituksilla, joita on mahdollista siirtää killan tilille jokaisen palvelimen osalla 4-1. Killat voivat osallistua Guild War-nimisiin sotiin, jossa kaksi osapuolta taistelee näille tarkoitetussa tilassa. Voittajakilta on se, joka onnistuu ensimmäisenä lyömään vastapuolen johtajan.


title: FlyFF

text: FlyFFin maailma koostuu kuudesta eri saaresta: Flaris, Saint Morning, Garden of Rhisis, Darkon,darkon3,Shaduwar ja Valley of The Risen. Liikkuminen saarelta toiselle on mahdollista blinkwing-taikaesineillä, luudalla tai laudalla.


title: FlyFF

text: Lentämistä varten hahmon tason pitää olla 20. Lentäminen tapahtuu painamalla laudan tai luudan kuvaketta, jolloin hahmo siirtyy luudan/laudan päälle. Luutaa ja lautaa ohjaillaan A-S-D-W-näppäimistä. Välilyönti toimii kaasuna. Lentäessä hirviöt eivät voi hyökätä pelaajan kimppuun lukuun ottamatta "agro"-tilassa olevia lentäviä yksittäistapauksia.


title: FlyFF

text: FlyFFin aloitusluokka on "vagrant", kulkuri, jolla ei ole erikoistaitoja eikä keskittymistä. Tasolla 15 on mahdollista suorittaa tietyltä luokkakouluttajalta saatu tehtävä, jolla voi valmistautua yhteen neljästä pääluokasta. Tasolla 60 pelaaja voi valita seuraavan etenemisluokkansa, joita on jokaista pääluokkaa kohden kaksi.


title: FlyFF

text:
Mercenary - Mercenary taistelee joko miekalla, jolla pienempi iskuvoima mutta nopeampi hyökkäystahti, tai kirveellä, jolla hitaampi hyökkäystahti mutta suurempi iskuvoima. Mercenarystä voi edetä joko bladeksi tai knightiksi.
Assist - Assistantit taistelevat Knuckle-nimisellä mekaanisella hanskalla ja sauvaa käyttäen hoitavat haavoittuneita tai suorittavat taikoja, jotka parantavat kohteen suorituskykyä tai herättää kuolleista. Assistant voi edetä ringmasteriksi tai billposteriksi.
Acrobat - Akrobaatit käyttävät aseenaan jousipyssyä tai heittoasetta, jojoa. Nimensä mukaisesti akrobaateille on tärkeää nopeus, joka vaikuttaa iskujen tehokkuuteen. Akrobaatti voi edetä jesteriksi tai rangeriksi.
Magician - Magician, ""maagi"", omaa huonoimman kestävyyden, mutta voimakkaat loitsut. Taikurit käyttävät aseenaan joko sauvaa (staff) tai taikasauvaa (wand). Taikurista voi edetä elementoriksi tai psykeeperiksi.


title: FlyFF

text:
Knight - Knightit ovat pelin kestävin hahmoluokka, minkä takia niitä käytetään usein "tankkeina". Knightit taistelevat raskailla, kahta kättä vaativilla aseita ja voivat käyttää monikohteisia "Area of Effect"-iskuja, jotka vahingoittavat useaa vastusta kerralla.
Blade - Bladet ovat nopeita taistelijoita, jotka voivat käyttää joko kahta miekkaa tai kahta kirvestä samanaikaisesti. Heidän iskuvoimansa yhdistettynä nopeuteen on ratkaiseva tekijä soolotaistelussa.
Ringmaster - Ringmasterit keskittyvät muiden pelaajien hoitoon pelin vahvimmilla parannustaioillaan, minkä takia he ovat suosittuja jäseniä taistelujoukoissa.
Billposter - Billposterit kehittyvät assisteista, jotka haluavat erikoistua fyysisessä tappelussa knuckle-aseistuksellaan.
Jester - Jesterit käyttävät pimeää magiaa tuhotakseen voimakkailla tekniikoillaan vastustajansa. Jesterien luokkaerikoisuus on kohteen energian imeminen, mikä tekee heistä pelättyjä vastuksia. Vaikka jojot ovat Jesterien pääase, voivat he käyttää myös jousia.
Ranger - Rangerien ase on jousipyssy, jonka nuoliin he voivat ladata erilaisten elementtien energiaa. Rangerit ovat vaarallisia maageja vastaan, sillä hiljentävä tekniikka estää taikojen käytön.
Elementor - Elementorit taistelevat sauvalla ja keskittyvät voimakkaisiin elementtitaikoihin ja voivat käyttää peliympäristön peittäviä monikohteisia iskuja kuten knightit, esimerkiksi hiekkamyrskyjä ja myrkkypilviä.
Psykeeper - Psykeeperit, toisin kuin elementorit, käyttävät vastusta heikentäviä ja manipuloivia iskuja. Psykeeperit keskittyvät nimensä mukaisesti kohteen psyyken hallintaan. Psykeeperin pääase on taikasauva.